“Агар унда яхшилик нишонаси йўқ эрса, бизнинг ундан қутулганимиз яхшидур…” « Ўзбекистон Халқ Ҳаракати\n“Агар унда яхшилик нишонаси йўқ эрса, бизнинг ундан қутулганимиз яхшидур…”\n31 December 2016 - 7:00\nТАРИХИ МУҲАММАДИЙ — 129\nБир куни тамом аскар сувсизликда қолди. Оғиз ҳўллашга ҳам етгудек сув топилмади.\nСувсизлик, чанқоқликдан аскарга ҳалокат қўрқинчи тушди.\nБаъзи бир кишиларнинг чанқоқликлари ҳаддан ошиб ўлимга етаёзганларида, туяларни сўйиб, ичак-қорни ичидаги сувни сиқиб ичишга мажбур бўлдилар. Ҳазрати Абу Бакр Сиддиқ бу ҳолни кўргач, Расулуллоҳ қошларига келиб:\n— Ё Расулаллоҳ, аскарлар сувсизлиқдан ўлиш ҳолига етдилар. Аллоҳ таолога дуо қилинг, бизларни сувга сероб қилиб, чанқоқлик балосидан қутқаргай, — деди.\nРасулуллоҳ қўл кўтардилар. Осмонда бир парча булут ҳам йўқ эди, дарҳол тоғдек булутлар айланиб чиқиб, шариллаб ёмғир ёғишга бошлади. Хиёл ўтмай, сойлар тўлиб сув оқди. Бутун аскар сув ичиб қондилар. Бор идишларини сувга тўлдириб олдилар.\nШу сафарда яна бир неча мўжизалар юз берди:\nБир куни Расулуллоҳнинг минган туялари йўлда кетаётганда йўқолиб қолди. Бир қанча саҳобалар уни излаб тополмадилар. Аскар ичида Мадинадан бирга чиққан мунофиқлардан ҳам бир неча киши бор эди. Булар эса фақат ўлжа мол топиш учун чиқмиш эдилар.\nРасулуллоҳнинг туялари йўқолгач, улардан бирови туриб:\n— Муҳаммад осмондан сизларга хабар келтирур, Худо тарафидан юборилган пайғамбарман, дейдур. Бу ажаб ишдурким, ўзининг туяси йўқолиб қолса, унинг қаёққа кетганини билмайдур, — деди.\nРасулуллоҳга унинг айтган сўзи ваҳий орқали аён бўлиб:\n— Шу ҳозирда бир киши менинг устимдан сўз қилиб шундоғ дейдур, — деб унинг айтган сўзини бир ҳарф қолдирмай айтдилар. Сўнгра:\n— Мен ҳам инсондан туғилган инсон эрурман. Худо билдирмаган ишни, ҳеч қачон ўзим била олмасман, у туянинг турган жойини Аллоҳ менга энди билдирди. Боринглар, фалон жилға ичида бир ёғочга илиниб, шу жойда тўхтаб турибдур, — дедилар.\nДарҳол шу жойга боришиб, туяни топиб келишдилар.\nУлуғ саҳобалардан Абу Зар Ғифорийнинг минган туялари эрса йўлда кетаётиб чарчаб юролмай, аскар орқасида қолди. Қараса туянинг юргудек ҳоли қолмабдур. Туяни ташлаб, юкни елкага қўйиб, аскар ортидан қолмай йўлга тушди. Бу ишдан Расулуллоҳга хабар берганларида, ул зот:\n— Агар унда яхшилик нишонаси бўлса, Аллоҳ уни ҳеч қачон йўлда ёлғиз қолдирмагай, ортимиздан бизга етказиб келтиргай. Агар унда яхшилик нишонаси йўқ эрса, бизнинг ундан қутулганимиз яхшидур, — дедилар.\nСўнгра Расулуллоҳ соллаллоҳу алайҳи васаллам бир манзилга тушиб ўлтирган чоғларида йироқдан тоғ бошида бир кишининг қораси кўринди. Анда саҳобалар:\n— Ё Расулаллоҳ, ёлғиз киши йироқдан келаётгандек кўринадур, — дедилар.\n— Абу Зар бўлғай, — дедилар.\nТикилиб қарасалар, бу киши Абу Зар экандур. Анда Расулуллоҳ йироқдан кўриб уни танигач:\n— Абу Зарни Аллоҳ раҳмат қилсин, у ёлғиз юради, ёлғизликда ўлади, ёлғиз тирилади, — деб, бу кишининг келгусидаги ҳолини мўжиза қилиб билдирдилар.\nСўнгги кунларда Абу Зар Ғифорийнинг ҳоли, Расулуллоҳ қандай деган бўлсалар, шундай бўлди, разияллоҳу анҳу.\nТабукка етмасдан бир кун илгари Расулуллоҳ айтдилар:\n— Иншааллоҳ, эртага Табукка етгаймиз. Англасам унинг булоғида суви озаймишдур. Зинҳор ул сувга мендан илгари ҳеч ким қўл урмагай.\nБу тўғрида жар чақиртириб бутун аскарга англатдилар. Буни эшитиб мунофиқлардан икки киши жўрттага илгарироқ келиб, ул сувга қўл суқди. Уларнинг шум қўллари тегиши билан оз бўлса ҳам, бор суви йўқола бошлади. Бу хабар Расулуллоҳга етди эрса, билатуриб бу ишни қилган мунофиқларга лаънат айтдилар. Йўқ эса, кишига лаънат айтмоқ Расулуллоҳга одат эмас эди. Сўнгра оз бўлса ҳам сув топиб келтиринглар, деб буюрдилар. Қошиқлаб олгандек шу булоқдан бир оз сув келтиришди. Шу сувда юз қўлларини ювиб, оғиз-бурунларини чайиб, қайтариб булоққа қуйгач, булоқдан биқиллаб сув қайнаб чиқди.\nБутун қўшин от-уловлари билан шу сувдан ичиб қондилар. Шу кундан бошлаб, булоқдан сув камаймай оққали турди. Расулуллоҳ Муъоз ибн Жабалга қараб:\n— Эй Муъоз, агар дунёда узоқроқ яшар бўлсанг, у чоғда кўрурсанким, бу ерларни боғ-бўстонга тўлдиргайлар.\nРасулуллоҳ айтганларидек, кўп вақт ўтмай, шу булоқ атрофидаги ерлар ям-яшил боғ-бўстонликка айланиб, халққа тўлмиш эди.


Мозийда қолган клуб – Yoshlar ovozi\n03.08.2018 Yoshlar ovozi\n“Мозийга қайтиб иш кўришлик хайрлик”\nФутбол ва адабиётни доимо ёнма-ён қўйгим келади. Иккиси ҳам бир гўзал. Сирли. Айниқса, ўзимнинг ҳаётимда иккиси муҳим ўрин тутади. Футбол эса болалигимдан мени ўзига маҳлиё қилган. Эсимни таниганимда вилоятимиздаги инсонлар фақат бир жамоага мухлислик қилишарди. Ўша жамоа ўйинларини кўриш учун одамлар атроф туманлардан стадионга оқиб келарди. Чўққида юрган даврлари эди…\nБиласизми, ҳар бир кўринган тоғнинг чуқур жарлиги бўлади. Чўққига чиққач, кун келиб пастга тушишга тўғри келади. Зоҳиран навбатдаги чўққини забт этиш учун. Ботинан эса осмон қадар баландликка чиқиб, манзарадан боши айланиб, ўзини йўқотиб қўймаслигинг, яна олға қадам ташлашинг учун сенга ана ўша чуқурлар керак бўлади.\nМозийнинг тубсиз жарликларида қолиб кетган, чўққига чиқиш учун ўзида куч, матонат топа олмаётган бир клубнинг ҳаётига назар ташламоқчиман.\nБугун уни кўрганимда ачиниш ҳислари танимни эгаллайди. Шонли ўтмиши ер билан битта бўлаётган, анъаналарига хилоф иш тутиб, тиргак инсонини йўқотган, бошқарувни издан чиқарган клуб аввалгисининг сояси каби ҳам эмас.\nБиласизми, у шунақа клуб эди. “Пахтакор”га қарши ягона куч бўлиб майдонга чиқадиган, курагини ерга теккизиб қўядиган, мухлисларининг ажиотажидан лаззат оладиган, ўз уйида ютқазса, эртаси куни мухлисларнинг қаҳр-ғазабига дучор бўларди. Футболчи ва мухлис ўртасидаги муносабат кучли эди. Ҳар иккисида ғурур деган тушунча бўларди.\nМайдон четидаги мўйловли, талабчан, қаттиққўл, “ширинсўз” мураббийи бир олам, гол киритилса, ишчилар қўл меҳнати сабаб ўзгарадиган кулгули таблоси бир олам эди. Бир пайтлар унинг довруғи баланд, халқаро майдонларда юрт шаънини муносиб ҳимоя қиларди. Ўз уйида исталган рақиб билан тенгма-тенг ўйнар, мағлубиятга осонлик билан кўнавермасди.\nУни бошқача кўраман. Сабаби ўша клубнинг футболга ихтисослашган мактабида таълим олганман. Начора, футболчилик насиб этмади. Бу ҳам тақдир. Аммо ўзидан кўплаб хотиралар, эсдаликлар қолдирди. Бу клубни болалигимдан бери биламан. Суягим шу клубда қотган. Болалигимни эслатади менга.\nМактабдан баъзида унинг ўйинларини кўриш учун қочиб кетардик. Назорат остида ушланадиган, қаттиқ тартибдаги мактаб тарбиячилари ҳам бизни эплай олишмасди. Баъзида эса улар билан ўйингоҳга ташриф буюрардик. Клуб стадионининг 14 секторидан ўйинни томоша қилиш, яшил майдонда шуғулланаётган футболчиларга ҳавас ила боқиш –– бу умуман бошқача туйғу. Уни бошидан ўтказган билади. Биз ҳам эскириб қолган бўлса-да, аммо файзли стадионида тўп суришни орзу қилардик.\nБугун эса ўша жамоадан асар ҳам қолмади. Ҳа, ҳа, ишонаверинг. Унинг тизимини биладиган, қон-қонига синган, неча йиллар мобайнида унинг шонли пайтида “Ара” деб аталадиган бош мураббийидан қисман сабоқ олган инсон сифатида бунга аминман.\nНима ҳақида жон куйдираётганимизни сездингиз. Водийнинг, Фарғона вилоятининг бош жамоаси –– “Нефтчи” ҳақида эди юқоридаги сатрлар.\nСаркисянинг сўкишлари, Анвар Бердиевнинг қайчи услубидаги зарбалари, жамоанинг “Ян Коллер”и ва ягона легионери бўлган Илья Коваленко, меҳнаткаш Мансур Саидов, ҳимоянинг ишонган тоғи Макс Усмонов, мактабимиз тарбияланувчиси дарвозабон Ғайрат Ҳасанов, хато қилса, бўралатиб сўкиладиган, аммо қалб-қалбдан мухлисларнинг кўнглидан жой олган фахрий Хислат Чилматов, тезкор Иқбол Акрамов, ҳамма футболчилари ёдимда.\nНега водий футболи инқирозга юз тутди биласизми? Ўйлашимча, “Нефтчи”нинг омадсизлиги туфайли. Зеро, ундан сал аввал “Навбаҳор” “ўйиндан чиққанди”. Навбат фарғона жамоасига етди. Мана шундан бери ҳар иккиси ўзига келолмаяпти. “Навбаҳор”нинг бу мавсумдаги ёрқин ўйинларини сабаб қилиб келтирманг. Баъзида ёрқин ўйин кўрсатадиган жамоа илгариги “Навбаҳор” эмас. “Қўқон-1912” жамоасининг шубҳали ғалабалари эса бошқа мавзу. Бунинг замирида водий футболи ортга қадам ташлаганини кўрсатади. “Андижон” эса Суперлига ва Про-Лигада саргардон бўлиб чарчади. “Нефтчи” эса мана неча йиллардан рельсдан чиқиб кетганча қайта ўнгланмаяпти. Катта стадион қурилди, бироқ мухлисларни йўқотди. Илгари бундай эмасди. Водий футболи деганда кўпчиликнинг кўз олдида “Нефтчи” тушунилади. Аммо бугунги жамоа кўп жиҳатлар борасида ортда қолмоқда.\nДоимо “Нефтчи”ни Англиянинг “Манчестер Юнайтед” клуби билан боғлардим.. Хаёлан иккисини солиштириб, эгизаклардек кўрардим. Албатта, ўртадаги тавофут катта, бироқ айрим ўхшашликлар бор эди.\nҲар иккисининг мураббийи бир вақтда бош мураббийликка келиб, бир йилда кетишди. Ягона фарқи –– бириники дабдабали, бошқасиники аянчли. Яна шунингдек, ҳар иккиси даставвал завод ишчиларининг жамоаси бўлган.\nФарғона нисбатан салқин шаҳар. Манчестер ҳам ҳам шундай. “Нефтчи”нинг либоси яшил, “Юнайтед”ники эса сариқ-яшил. Ўхшашликлар бор, шундайми? Мана энди ҳар иккиси 27 йиллик йўлбошчисидан ажралиб, йўлини йўқотиб қўйди. Довдираганча ўзига кела олмаяпти.\nЮқоридаги сатрларни ёза туриб, неча йиллардан сўнг “Нефтчи”дек жамоани бир вақтлар мамлакат чемпиони бўлган “Дўстлик” жамоаси каби йўқотиб қўйишдан қўрқиб кетдим.\nШунинг учун, ўзлигингга қайт, “Нефтчи”! Қайтиш фурсати етди!\nЖЧ-2017: Шаҳрам Ғиёсовдан навбатдаги шоу-жанг\nДзюдо: Бобурмирзо, Нилуфар ва Ситада олтин медаллар...\n← Шифокорлар Миллий палатада рўйхатдан ўтмасдан фаолият юритиши тақиқланади\nЎзбекистон Республикаси Инновацион соғлиқни сақлаш миллий палатаси ташкил этилди →


ЎзА - “Ўзавтосаноат” аҳолидан салбий мулоҳаза ва шикоят тушмаслигига эришмоқчи\n“Ўзавтосаноат” аҳолидан салбий мулоҳаза ва шикоят тушмаслигига эришмоқчи\n“Ўзавтосаноат” дилерлик компаниялари вакиллари билан сотувлар стратегиясига бағишланган учрашув ўтказди. Учрашувда айрим дилерлар маҳсулотни харидорга етказишда сифатсиз хизмат кўрсатаётганлиги қайд этилган. Шунингдек, компания эндиликда қоидабузарликка йўл қўйган дилерлар билан шартнома бекор қилинишини огоҳлантирмоқда.\nСотув ва мижозларга хизмат кўрсатишнинг асосий шохобчалари сифатида дилерлик марказлари истеъмолчи билан ўзаро муносабатларнинг ягона нуқтаси саналади.\nБугунги кунда барча дилерлар ҳам ўз вазифаларини виждонан бажармоқда, деб бўлмайди – сифатсиз хизмат тақдим этиш ҳолатлари учрамоқда. Бу эса шубҳасиз, компания обрўига путур етказади, дейилади компания ахборотида.\nКафолатли хизмат кўрсатишдан бўйин товловчи ёки дилернинг харидор олдидаги мажбуриятлари тўғрисида нотўғри ахборот берувчи дилерлар учраб туради.\nАйнан шу сабабли расмий дилерлар томонидан мижозларга самарали ва сифатли хизмат кўрсатилишини таъминлаш – “UzAuto Motors” компаниясининг устувор вазифаларидан бири.\nМаълумотларга кўра, бугунги кунда компания мижозларга хизмат кўрсатиш, сервис хизмати сифатини ошириш ва дилерлик тармоғи глобал дастурини амалга оширмоқда.\nАсосий мақсад – аҳолини сифатли хизмат билан таъминлаш, шикоятлар ва салбий мулоҳазаларни камайтириш ҳамда бора-бора шикоят тушмаслигига эришиш.\nДилерлар учун мижозларга хизмат кўрсатишнинг халқаро талабларга мувофиқ келувчи ягона стандарти ишлаб чиқилади ва татбиқ этилади. Ушбу стандартлар нафақат мажбурий сотув олди ва ундан кейинги таомилларни, балки ходимлар хатти-ҳаракатининг умумий маданияти, савдо заллари безатилиши, мижозлар учун қулайликлар яратишни ўз ичига олади.\nБундан ташқари, "UzAuto Motors" томонидан хизмат кўрсатиш стандартлари ва кафолат хизмат кўрсатилиши бўйича мажбуриятларни бузувчи дилерлар учун жарима қўллаш тизими ҳам ишлаб чиқилди.\nУшбу тизим қоидабузарлик турига қараб жарима қўллашни ва кўп бора (тўрттагача) қоидабузарлик рўй берган ҳолда дилерлик келишуви бутунлай бекор қилинишини кўзда тутади.\nДилерлар фаолиятидаги муҳим йўналиш компаниядаги корпоратив сотувлар ва сервис ривожланиши саналади. Бугунги кунда “UzAuto Motors” давлат тузилмалари, ҳар қандай мулкчилик шаклига эга, турли тармоқларга тегишли, турфа кўламдаги компаниялар ва ташкилотлар билан ҳамкорлик қилади, автомобиллар сотилишида ва корпоратив мижозлар автопаркига сервис хизматини кўрсатишда махсус шартлар таклиф этади.\nУчрашувда қайд этилишича, автомобиль сотиб олишнинг махсус дастурлари доирасида дилерлар ҳар бир корпоратив мижозга индивидуал ёндашувни таъминлашлари лозим.


Жаҳон футболининг юлдузларининг шохона автомобиллари » Ўзбекистон янгиликлари – Zamin.uz\n06-01-2016 | 21:15\nZAMIN.UZ / Спорт / 06 Январ 2016 года1 375\nЖаҳон футболининг юлдузларининг шохона автомобиллари\nМиллионлар ўйини ҳисобланган футболда катта даромад топиш мумкинлиги ҳеч кимга сир эмас. Айниқса, Европа томонларда тўп сураётган сайёрамизнинг энг яхши футболчилари қимматбаҳо машиналардан фойдаланишади. Ҳаттоки, қатор уловларга эга эканлигини ҳам биламиз. Хўш, улар топаётган миллионлаб даромадлари эвазига қандай машиналарни сотиб олишни афзал билмоқда? Қуйида мана шунга жавоб излаб топамиз. Криштиану РоналдуСаёрамизнинг энг кучли футболчиларидан бири бўлган Криштиану Роналдунинг ҳақиқий машинабоп ўйинчи деса бўлади. Португалиялик суперюлдузнинг бугунги кунда автопаркида 20га яқин улови бор. Умумий қиймати, нақ 5 миллион долларга тенгдир. Яқинда футболчи Lamborgini Aventador автомашинасини сотиб олди. Бунинг учун у 379 минг доллардан воз кечди. Сўнгги вақтларда Роналду асосан оқ рангли машиналарни сотиб олишни хуш кўрмоқда. Март ойида футболчи 330 минг фунт миқдоридаги Rolls-Royse Ghoct машинасини сотиб олганди. Умуман олганда, футболчи жуда кўп маош олади. шунингдек, турли реклама роликлари орқали ҳам мўмай даромад топади. Шундан маълум бир фоизини эса автомобилларга сарф қилади. Бундан ташқари, ҳар йили “Реал” жамоаси ҳомийси бўлган Ауди компанияси томонидан футболчиларга машина берилади. Роналду комания берган машиналарни сотиб, ўрнига бошқачароқ тарздаги уловларни сотиб олишга одатланган. Хуллас, унинг гаражида мақтаншига арзийдиган машиналарни истаганча топиш мумкин. Лионель МессиАргентиналик футболчи Месси ҳам Роналдудан кам даромад топмайди. Унинг ҳам йиллик даромади салкам 70 миллион еврога тенг эканлигини биламиз. Албатта, қўшимча, рекламадан тушадиган даромадларни ҳам қўшса бўлади. “Барселона” суперюлдузи Месси Cadillac Escalade машинасини сотиб олди. Бу улов Леога 150 минг долларга тушди. Айтиш керакки, машина жуда шохона тарзда безатилган. Ҳаттоки, ичида уй кинотеатри ҳам жойлашган. Сўнгги вақтларда футболчи асосан спорт машиналарига кўнгил қўймоқда. Тўғри, ўз гаражида 20га яқин машинаси бўлмаса-да, асосан турли русумдаги уловларни олишни канда қилмайди. Хусусан Maserati туркумидаги машиналарнинг асосий харидори айнан Месси ҳисобланади. Эътиборлиси, яқинда у сотиб олган Cadillac “Барселона” базасидаги машиналар тўхташ жойига сиғмасдан, талофат кўрди. Шунга қарамай, Лео машинасига раҳм қилмасдан, ҳайдашда давом этмоқда. НеймарБразилиялик иқтидорли футболчи Неймар ҳам “Барселона”га кўчиб ўтганидан сўнг турли хил дидларни ўйлаб топадиган бўлди. Шохона безатилган уй сотиб олди. Бундан ташқари, ўз имиджини ўзгартиришга ружу қўйди. Тўғри-да, мўмай келаётган даромадни бир жойда сақлашдан маъно йўқ. Пул борлигида ундан унумли фойдаланиб қолиш муҳим дея ҳисоблаган Неймар яқинда ўзига 210 минг евро турадиган Ferrari California машинасини сотиб олди. Жуда шинам ва чиройли кўринишга эга бўлган улов Неймарга ярашганлигини кўриш мумкин. Футболчи ўз ижтимоий тармоғида машинаси билан тушган расмларини жойлаштирмоқда. Айтиш керак, пулига яраша машина харид қилинган.Жон Терри“Челси” клуби сардори Жон Терри ҳам Британиянинг энг бадавлат футболчиларидан бири деса бўлади. Терри қанчалик бой футболчи эканлигини биламиз. Қолаверса, Жон ҳам инглиз футболчиларга хос бўлган ҳислати – машиналарнинг шайдосидир. Унинг гаражида 10дан ортиқ машиналар бор. Улар орасида Ferrari, Aston Martin русумидаги улови бор. Бундан кўнгли тўлмаган ҳимоячи яқинда Ferrari 275 GTB ни харид қилди. Бу машина Террига нақд 1,5 миллион фунтга тушди. Қолаверса, машинанинг роли ўнг томонда жойлашган ҳамда жаҳон бозорида саноқли сотилади. Шунингдек, ички қисмида барча шароитлар яратилган. Жон ҳам Instagramдаги саҳифасида машинасини кўз-кўз қилишни бошлаб юборди. Бу ҳам футболчиларнинг бир эрмаги бўлса керакда. Златан ИбрагимовичШвециялик футболчи ҳам пул топиш борасида жаҳоннинг энг яъши футболчиларидан бири деса бўлади. Ҳар йили Ибрагимович ўзига мос бўлган машиналарни сотиб олади. 2014 йилда футболчи 380 минг еврога Ferrari русумли машинани сотиб олиб, Франция бўйлаб сайр қилганди. бундан кўнгли тўлмаган шекилли, яқинда 845 минг доллар эвазига Porsche 918 Spyder авто уловини гаражига олиб келди. Озирги пайтларда бу машина Европада жуда оммалашган. Дэвид Бекхэм ҳам айнан шу русумдаги машинани сотиб олиб, АҚШ бўйлаб сайёҳага чиқаётганди. Ибрагимович ҳам Бекхэмдан нимам кам деган фикрга борган шекилли, чўнтагини анча енгиллатиб олди. Карим Бензема“Реал”нинг франциялик ҳужумчиси Карим Бензема ҳам машиналарнинг асл шайдоси бўлган футболчилардан биридир. Ҳозирда футболчи “Реал”да ҳафтасига 170 минг евро миқдорида маош олади. Икки ойлик маошини эса Бензема Bugatti Veyronни сотиб олишга сарфлади. Бу машина соатига 427 километр тезликда ҳаракатлана олади. Яна шуни қўшимча қилиш керак, ҳар йили “Реал” футболчилари Испания автодромида ўзаро пойгада иштирок этишади. Мазкур мини пойгада бошқа жамоадошларидан ортда қолмаслик учун Карим турли русумдаги уловларни сотиб олиб, қатнашади. Хуллас, у ҳам ҳар йили, модага амал қилган ҳолда янги машиналарни харид қилади. Шунингдек, ёқмаганларини сотиб юборишни лозим топади. Бу унинг имиджига айланмоқда деса бўлади. Уэйн Руни“Манчестер Юнайтед”нинг “Шрек”ки ҳам бошқа ҳамкасбларидан кам жойи йўқ. Жамоанинг энг кўп маош оладиган юлдузи ҳисобланади. Шунга қарамай, Руни қиммат даражадаги уловларни миишни ёқтирмайди. Қачон қарамай, у оддий кўринишдаги машиналарни сотиб олишга одатланган. Яқинда футболчи қиймати 105 фунт бўлган BMW i8ни сотиб олди. Жуда кичик шаклдаги машина қуввати бензинга ихтисослашган. Қолаверса, атроф-муҳитга катта зарар келтирмайди. Биласиз, Англия кўчалари машиналардан чиқаётган тутунлар орқали табиат муҳитнинг бузилишига сабаб бўладиган мамлакат ҳисобланади. Пули кўп бўлишига қарамай, Руни тартиб интизом масласига амал қилган ҳолда заррари кам тегадиган машиналарнинг хизматига таянади. Жибриль Сиссе“Такси” кинофильмида кичик ролни бажарган таниқли ҳужумчи Жибриль Сиссе ҳам машиналарга қизиқиши юқори. Унинг ҳам Роналду сингари гаражида 20га яқин машинаси бор. Футболчи жамоасини алмаштириб, бошқа мамлакатга кетадиган бўлса, алоҳида самолёт хизматига таяниб, уловларини ўзи билан олиб кетади. Яқинда Сиссе 1968 йилда ишлаб чиқарилгн – Chevrolet Corvette C3 спорт машинасини сотиб олди. Бунга футболчи атига 50 минг евро сарфлади холос.\nЎқишни тавсия қиламиз Криштиану Роналду 19 млн евро эвазига хусусий самолёт сотиб олди


Huawei ромсиз Nova 2s смартфони тақдимотини Xiaomi’нинг Redmi 5 модели тақдимот кунига белгилади - Terabayt.Uz\nҲали кечагина биз, Huawei компанияси ўзининг янги Nova 2s смартфонини қандайдир ёпиқ тадбирда намойиш этгани ҳақида хабар берган эдик. Бугун эса хитойлик бу гигант мазкур қурилмасининг тақдимот санаси акс эттирилган расмий тизерини эълон қилди. Бу хусусда Gizmochina нашри хабар бермоқда.\nЎҚИНГ: Huawei янги – 4 камерали, ромсиз Nova 2S смартфонини «махфий» анжуманда намойиш этди\nРекламага кўра, тўлиқ экранли дизайнга эга Nova 2s смартфони 7 декабрда расман намойиш этилади.\nАфтидан, Huawei мазкур девайс тақдимотини айни шу санага белгилагани бежиз эмас. Зеро, шу куни Хитойнинг яна бир смартфонсози – Xiaomi ҳам ўзининг Redmi 5 ҳамда Redmi 5 Plus моделларини намойиш қилишни режалаштирган.\nТаъкидлаш керакки, шу куни Huawei тақдим этадиган смартфон кучли хусусиятларга ва ромсиз экранга эга. «Хитойча Apple» намойиш эқиладиган моделлар эса, гарчи ромсиз дисплейли бўлса-да, ҳамёнбоп моделлар туркумига мансуб.\nМайли-да, тақдимотни бир кунга белгилаш ҳам, балки, рақобатнинг бир кўринишидир.\n#андроид смартфон #хабарлар #Xiaomi Redmi 5 #Xiaomi Redmi 5 Plus #Huawei Nova 2S


Сенатда “Uzbekistan Airways”, “Uzbekistan Airports”, "Ўзбекистон темир йўллари" ҳамда "Ўзметкомбинат" АЖнинг монопол фаолияти танқидий муҳокама қилинди - Халқ сўзи\nСенатда “Uzbekistan Airways”, “Uzbekistan Airports”, "Ўзбекистон темир йўллари" ҳамда "Ўзметкомбинат" АЖнинг монопол фаолияти танқидий муҳокама қилинди\n16:55 05 Октябр 2020 Сиёсат\n2020 йил 5 октябрь куни Олий Мажлис Сенати Бюджет ва иқтисодий ислоҳотлар масалалари қўмитасининг видеоконференсалоқа тарзидаги сайёр мажлиси Монополияга қарши курашиш қўмитасида бўлиб ўтди. Унда «Рақобат тўғрисида»ги Қонуннинг “Uzbekistan Airways” ва “Uzbekistan Airports”, "Ўзбекистон темир йўллари" ҳамда "Ўзметкомбинат" акциядорлик жамиятлари томонидан ижро этилиши ҳолати муҳокама қилинди.\nМажлисда Сенат аъзолари, тегишли вазирлик ва идоралар мутасаддилари ҳамда оммавий ахборот воситалари вакиллари иштирок этди.\nТаъкидланганидек, мажлисда «Ўзбекистон темир йўллари» акциядорлик жамияти томонидан «Рақобат тўғрисида»ги Қонун ижроси ҳолатига эътибор қаратилди.\nТемир йўл соҳасида рақобатбардошликни ошириш ва рақобат муҳитини ривожлантириш ҳолатига салбий таъсир этувчи бир қатор омиллар мавжудлиги тўғрисида сўз юритилди.\nҚайд этилганидек, ички бозорда рақобатнинг мавжуд эмаслиги сабабли «Ўзбекистон темир йўллари» АЖ хизматлар сифатини ошириш ва мослашувчан тариф сиёсатини қўллашдан манфаатдор эмас.\n«Ўзбекистон темир йўллари» АЖда ихтисосли бўлмаган активларнинг мавжудлиги темир йўл саноатини ривожлантириш бўйича лойиҳаларни амалга ошириш учун зарур бўлган катта ҳажмдаги молиявий маблағларни жалб этиш имкониятини чекламоқда.\nШу билан бирга, «Ўзбекистон темир йўллари» АЖ томонидан бугунги кунда мижозлар учун ниҳоятда кўп қулайлик яратадиган рақамли маҳсулотларни қўллаш тизими суст ташкил этилган.\nЯна бир жиҳат. Ўзбекистон темир йўллари” АЖ инвентарь паркининг эскириш даражаси юқори бўлиб, вагонлар етишмайди. Мавжуд барча вагонларнинг 80 фоизидан кўпроғининг ёш таркиби 30 йилдан ортиқни ташкил этади.\nБундан ташқари, «Ўзбекистон темир йўллари» АЖ тизимида рақобатни чеклашнинг турли шакллари қўлланиб келинмоқда. Хусусан, жамият фақат 4 та экспедиторлик ташкилоти билан тўғридан-тўғри шартномалар тузган. Бошқа экспедиторларнинг фақат ушбу ташкилотлар орқали фаолият олиб боришлари ташкил этилиб, бу эса иштирокчиларга товар, молия ва хизматлар бозорларида тенгсизликни келтириб чиқармоқда.\nАҳолига хизмат кўрсатиш тизимида вокзалларга кириш тартиби ҳаддан ташқари тартибга солиниб, бюрократик тамойилларнинг кучайтириб юборилганлиги натижасида вокзалларнинг ўзини-ўзи таъминлаши учун имкониятлардан юқори даражада фойдаланиш мумкин бўлган халқаро тажрибалар амалга қўлланилмасдан келинмоқда.\nБундан ташқари, Монополияга қарши курашиш қўмитаси тегишли бошқармалари буйруқлари билан “Uzbekistan Airports” акциядорлик жамияти тизимидаги халқаро аэропортлар мазкур йўналишдаги хизматларни кўрсатиш бўйича табиий монополия субъекти сифатида давлат реестрига киритилган.\nЎзбекистон Республикаси Президентининг 2018 йил 27 ноябрдаги «Ўзбекистон Республикасининг фуқаро авиациясини тубдан такомиллаштириш чора-тадбирлари тўғрисида»ги Фармонига асосан «Ўзбекистон ҳаво йўллари» МАК дирекцияси негизида “Uzbekistan Airways” акциядорлик жамияти ташкил этилган. Қолаверса, «Ўзбекистон ҳаво йўллари» МАК таркибига кирадиган 14 та давлат унитар корхонасини масъулияти чекланган жамиятларга айлантирилиб “Uzbekistan Airports” акциядорлик жамияти ташкил этилган.\nЎтказилган таҳлиллар жараёнида ҳаво транспорти соҳасининг ички ва ташқи бозорда рақобатбардошлик ҳолатига салбий таъсир этувчи бир қатор омиллар аниқлангани мажлисда қайд этилди. Жумладан, “Uzbekistan Airways” АЖ минтақавий ва халқаро даражадаги парвозларни амалга оширувчи ягона миллий компания эканлигидан рақобат муҳити бўлмаган шароитда компаниянинг фаолият самарадорлигини оширишга қизиқиши мавжуд эмас.\n2010 йилдан буён компаниянинг парвозлар сони бор-йўғи 15 фоизга ошган. Ҳаво техникасининг кам миқдордалиги янги йўналишларни ўзлаштириш, парвозлар сонини кўпайтириш ҳамда компания самарадорлигини ошириш имкониятини чеклайди.\nШу билан бирга, парвозлар синфларини танлашнинг мураккаб тизими, харид қилинаётган хизматларнинг муҳим шартлари ҳақида истеъмолчиларнинг ахборотга эга бўлишига салбий таъсир этмоқда.\nҚолаверса, “Uzbekistan Airways” АЖ тизимида юк ташишни ривожлантириш қўшимча даромад манбаи сифатида кўриб чиқилмаган. Кўрсатилган хизматлар умумий ҳажмида юк ташиш 0,03 фоиз улушни ташкил этади, бу эса жаҳон миқёсидаги 35 фоиздан анча паст бўлиб, юк ташиш салоҳиятидан етарлича фойдаланилмаётганини кўрсатади.\nШунингдек, аэропортларнинг замонавий ихтисослашган ускуналар билан етарли даражада жиҳозланмаганлиги самолётларни юқори сифатли қабул қилиш ва техник хизмат кўрсатиш даражаси пастлигига олиб келмоқда. Натижада аэропортларнинг ҳамкор сифатида жозибадорлиги пасаймоқда.\nШунингдек, мажлисда «Рақобат тўғрисида»ги Қонуннинг «Ўзметкомбинат» акциядорлик жамияти томонидан ижро этилиши ҳолатига урғу берилди.\nТаъкидланганидек, «Ўзметкомбинат» акциядорлик жамияти 1994 йилда майдаловчи пўлат соққалар маҳсулоти бўйича ва 2020 йилда лом ва қора металлар чиқиндиларини (харид қилиш) тайёрлаш хизмати бўйича Товар ёки молия бозорида устун мавқени эгаллаб турган хўжалик юритувчи субъектлар давлат реестрига киритилган.\nВазирлар Маҳкамасининг 2017 йил 20 июлдаги «Ўзметкомбинат» АЖни бошқариш самарадорлигини ошириш чора-тадбирлари тўғрисида” ги қарорига мувофиқ «Ўзметкомбинат» АЖнинг устав капиталидаги давлат улушини ишончли бошқаришга “SFI Management Group” МЧЖ ХК компанияси жалб қилинган.\nМазкур қарорга асосан «Ўзметкомбинат» АЖ республика ҳудудида қора металл парчалари ва чиқиндиларни тайёрлаш (харид қилиш) бўйича ягона ваколатли орган ҳисобланади ҳамда республика ҳудудида йиғилган металлолом фақат комбинатга топширилиши лозим.\nШу билан бирга, қора металлардан металл маҳсулотларини ишлаб чиқариш бозорида импорт қилинган металл парчалари ва бошқа металл маҳсулотларидан фойдаланиб фаолият юритаётган 1,2 мингдан ортиқ хўжалик юритувчи субъектлар мавжуд бўлса-да, ҳар йили металлдан тайёрланган маҳсулот ишлаб чиқариш ва сотиш учун тузиладиган хом-ашё базасининг моддий баланс жадвали бошқа металл қуювчи корхоналарнинг эҳтиёжларини ҳисобга олмаган ҳолда тузилади.\nБунда металл парчаларини қабул қилиш фақатгина «Ўзметкомбинат» АЖнинг тизимидаги «Иккиламчиқораметаллар» бўлинмалари томонидан амалга оширилади. Қора металл парчалари ва чиқиндиларининг харид қийматининг паст нархларда эканлиги сабабли тадбиркорлар ва аҳоли уларни «Ўзметкомбинат» АЖ таклиф этаётган нархларда топширишдан манфаатдор эмас.\nҚолаверса, Инқирозга қарши курашиш республика комиссиясининг 2020 йил 13 майдаги 06/1-783-сонли баённомаси билан жорий йилнинг 1 июнидан йил охиригача «Ўзметкомбинат» АЖда ишлаб чиқариладиган товарларнинг аналогини республикага импорт қилишнинг тақиқланиши ҳам рақобат муҳитига салбий таъсир кўрсатади.\nБунинг оқибатида қурилишда ишлатиладиган металл маҳсулотларини ишлаб чиқариш соҳасида 8 йил давомида фаолият юритиб келган “MODERN METALL” МЧЖ корхоналар гуруҳи ишлаб чиқаришни тўхтатиши ва 700 га яқин иш ўринлари йўқотилиши мумкин.\n«Ўзметкомбинат» АЖда мавжуд индивидуал имтиёз ва преференциялар бозорнинг бошқа иштирокчилари учун тенг бўлмаган шароит яратмоқда.\nШунингдек, «Ўзметкомбинат» АЖда катта миқдордаги соҳага тааллуқли бўлмаган активларининг мавжудлиги молиявий маблағлар ва вақт ресурсларининг нотўғри йўналтирилишига олиб келмоқда.\nКўриб чиқилган масалалар юзасидан Сенат қўмитасининг тегишли қарори қабул қилинди.\nШерободда анорчилик кластери ташкил этилади


Усмон Чевиксўй (1951; Туркия) | www.ziyouz.uz\nБош саҳифа Жаҳон насри онлайн антологияси Усмон Чевиксўй (1951; Туркия)\nРубрика: Усмон Чевиксўй (1951; Туркия)\nУсмон Чевиксўй (Osman Çeviksoy) 1951 йили Чорумда туғилган. Анқара Ғозий университетини битирган. Хаккари, Қирққалъа, Анқара мактабларида ўқитувчи (1971-1981), Германияда турк тили ўқитувчиси (1982-1987), турк тили адабиёти дастури комиссиясида (1990-1995) ишлаган. Ҳозирда Евроосиё Ёзувчилар уюшмаси раиси ўринбосари, уюшманинг ҳикоя шўъбаси бошлиғи.\n1968 йилдан бери унинг шеър, ҳикоя ва романлари бир қанча адабий журналларда чоп этиб келинади. Илк китоби 1982 йили чоп этилган. “Бир мовий туман” ҳикояси асосида видеофильм олинган. “Бошимга тоғлар тушди” романи асосида радиодрама тайёрланган.\nУнинг 15 дан ортиқ ҳикоя китоблари, 2 та романи, бирқанча дарсликлари нашр этилган.\nУсмон Чевиксўй. Оқ йўл (ҳикоя)\nЧоп этилган 08.09.2017 08.09.2017 МуаллифZiyouz.uz\nБугун итингни отди, балки эртага сени ҳам отар, бунақа юмшоқкўнгил бўлиш ярамайди. Уни талтайтирма, унинг қилган иши сенинг мулкингга нисбатан очиқ-ойдин қуролли тажовуздир. Тонг саҳарда бориб керакли жойга шикоят қил. Ўшанда кўрасан, сенга қанақа ёлворишини” — деган эди оқсоқол. Яна давоми…\n“Қандайсан қароғим?” дейсан, “Яхшиман она!” дейман. “Овозинг бироз бошқача эшитиляптими…” деб сўрайсан, “Телефондан бўлса керак!” дейман. Ишонасан. Сўнг келинингни, набираларингни сўрайсан. “Ҳаммаси яхши, ҳаммасининг ишлари жойида…” дейман , сен яна ишонасан. Сен менга ҳар доим ишонасан она. Тўғри гапирсам ҳам, давоми…\nУсмон Чевиксўй. Сўроқ (ҳикоя)\nЧоп этилган 08.02.2014 20.08.2017 МуаллифZiyouz.uz\nНимага дучор бўлганини билолмади. “Тўхта!” дедилар, тўхтади. Улар полициячи эдилар. Қўлларида тўппончалари бор эди. “Қўлингдагиларни ерга қўй…” дедилар, қўлидаги елим халта ва ярмигача ичилган шароб шишасини ерга қўйди. “Қўлларингни кўтар, қимирлама” дедилар, қўлларини кўтариб, қимирламай кутиб турди. Ёнига келишди. Биттаси давоми…


Электрон ҳукуматнинг муаммолари ва истиқболлари | NORMA.UZ\nЭлектрон ҳукуматнинг муаммолари ва истиқболлари\n2016 йил 23 сентябрь куни “Ўзбекистон Республикасининг “Электрон ҳукумат тўғрисида”ги Қонуни нормаларини самарали амалга оширишнинг долзарб масалалари” мавзусига бағишланган семинар бўлиб ўтди.\nТадбир «ICTWEEK Uzbekistan 2016» АКТ ҳафталиги доирасида ташкил этилди.\nЎтказилиш жойи – Тошкент ш., Халқаро бизнес маркази.\n- Олий Мажлис Қонунчилик палатаси ахборот ва коммуникация технологиялари масалалари қўмитаси;\n- Ахборот технологиялари ва коммуникацияларини ривожлантириш вазирлиги.\nСеминар давомида Олий Мажлис депутатлари, давлат органлари, БМТ ТРнинг электрон ҳукумат бўйича лойиҳалари вакиллари сўзга чиқишди.\nТадбирда мамлакатимизда электрон ҳукумат фаолият юритиши учун мустаҳкам ҳуқуқий асос яратилгани алоҳида таъкидлаб ўтилди. Интерактив давлат хизматлари сони эълон қилинди, ахборот-коммуникация технологиялари соҳаси бўйича статистик маълумотлар тақдим этилди.\nИштирокчилар шахсий ва хорижий тажрибага таянган ҳолда электрон ҳукуматни такомиллаштириш бўйича ўз таклифларни ўртага ташлашди. Уларнинг баъзиларини келтириб ўтамиз:\n1) У ёки бу интерактив хизматни жорий этгандан сўнг энг қисқа вақт ичида қонунчиликка ўзгартириш ва қўшимчалар киритиш даркор. Ушбу хизматларни тақдим этаётган органлар шундай ташаббус билан чиқишлари лозим. Акс ҳолда ҳуқуқий қарама-қаршиликлар юзага келиши мумкин;\n2) Фуқаролар электрон кўринишдаги давлат хизматларидан фойдаланишлари учун молиявий жиҳатдан туртки бериш зарур. Масалан, давлат божлари ёки жарималарини электрон тизимлар орқали тўлашда чегирмалар жорий этиш керак.\nТаҳририятдан: Электрон ҳукуматни ривожлантириш борасида кўп ишлар амалга оширилган. Масалан, давлат томонидан тақдим этиладиган хизматлар сони бир неча баробар кўпайди, давлат органларининг аксариятида махсус сайтлар мавжуд бўлиб, соҳалардаги энг асосий маълумотлар чоп этиб келинмоқда. Шу билан бирга эълон қилинаётган интерактив хизматлар текширувлар жараёнини охиригача ўтамаслиги ҳолатлари ҳам учраб туради. Бунинг оқибатида улардан фойдаланишда техник хатоликлар келиб чиқиши мумкин ёки улар фойдаланиш бўйича аниқ, тушунарли ва визуаллашган йўриқномаларга эга бўлмайди. Соҳанинг ривожланиш суръатлари шундан далолат берадики, яқин вақт ичида ушбу кичик муаммолар ҳам ўз ечимини топади.\nСеминар дастурини бу ердан юклаб олиш мумкин.


Россиялик журналист Игорь Рабинер Ўзбекистонга ташрифи давомида ўзбек футболи афсонаси, ҳозирда ОКМК жамоаси бош мураббийи сифатида ишлаётган Миржалол Қосимов билан катта интервью уюштирди. «Спорт-Экспресс» нашрида эълон қилинган суҳбат таржима қилинган ҳолда ҳукмингизга ҳавола қилинади.\n1995 йилги «Спартак-Алания»нинг асосий яримҳимоячиси, чемпионлик мавсумида 10та гол уришга эришган Миржалол Қосимов ҳозирда Ўзбекистоннинг энг кучли мураббийларидан бирига айланган. У «Бунёдкор» билан 3 марта мамлакат чемпионлигини қўлга киритди, 2 маротаба Осиё Чемпионлар Лигаси яримфиналига чиққан. Аммо булар Қосимовни заррача ҳам ўзгартирмаган. Унинг футболчилик ва мураббийлик фаолиятидаги яқин ҳамкасби ва дўсти Игорь Шквирин Миржалол билан муносабатлари аввалгидек сақланиб қолганини гапириб берди. Наҳорги ошга боришимиздан 3 кун аввал Қосимов билан хушбўй ўзбек чойини ичиб, бамайлихотир суҳбатлашдик. У суҳбатимизни ҳазиллар билан қизитиб турди. Бошқа давлат, мисол учун, Россияга бориб мураббийлик қилиб кўриш истаги ҳақида сўраганимда, ватанида ишлашни ҳеч нарсага алишмаслигини айтди.\nМенда зарбалар ўхшаётганини дарҳол билиб, кейинчалик маҳоратимни ошириб борганман. «Пахтакор» асосий жамоасига борганимда ҳам аввалига жарима зарбаларни тепмасдим. У ерда катта футболчилар бор эди, улар тепишарди. Россияда ҳам шундай бўлган. «Ливерпуль»га жарима зарбасидан гол киритишгача етиб бориш осон эмас.\n— У пайтда бундай нарсалар ҳақида ўйламасдик. Футбол ўйнашни энди бошлагандик-ку, нега ҳаволаниб кетамиз? Бизнинг ишимиз майдонга тушиш ва футболни севишдан иборат эди, холос. Олдин футболни севгани учун ўйнашарди, ҳозир эса футбол – бизнес. Ҳозир футболни яхши кўргани учун ўйнайдиган вақтлар ўтиб кетган. Ҳа, футболчилар кўп пул ишлаб топишса, хурсанд бўламан. Аммо жавоб ҳам шунга яраша бўлиши керак. 1995 йилда чемпион бўлган «Спартак-Алания»да таркиб жуда кучли эди, аммо биз ойига 5000 рубль маош олардик. Бугун футболчилар олаётган пулларни тасаввур ҳам қилолмасдик.\n— Шу воқеа бўлишидан аввал, «Спартак» раҳбариятидан «Пахтакор»га қўйиб юборишларини ва Тошкент жамоаси сизнинг трансферингиз баҳона испанлардан бирмунча пул ишлаб олишини хоҳлаган экансиз?\n— Ўша вақтда «Пахтакор»да футболчилар ярим йиллик маошларини олмаган эдилар. Клуб ва футболчилар нима биландир тирикчилик қилишлари керак-ку! Машҳур осетиялик курашчи Арсен Фазаев Ўзбекистон жисмоний тарбия институтида ўқиган ва унинг сайъ-ҳаракатлари туфайли икки давлат спорти ўртасида катта кўприк пайдо бўлганди. СССР парчалангач, осетинлар мен, Геннадий Денисов ва Игорь Шквиринни Владикавказда кўрмоқчи бўлишган. «Пахтакор»га эмас, менинг ўзимга 150 минг доллар беришганди, қолган йигитларга ҳам шундай қилишганми ёки йўқ – буни билмайман. Мен пулларни «Пахтакор»га шундайлигича бергандим. Ўша вақтда бу пулга Тошкентда нафақат квартира, бутун бошли 9 қаватли уйни сотиб олса бўларди.\n— У пайтларда Амирликларда футболга профессионал ёндашишмасди. Футболчиларнинг асосий касби – божхонада ишлаш, полицияда хизмат қилиш ва шу кабилар эди. Футбол шунчаки ҳобби бўлган. Кечқурун футбол ўйнаш учун келишарди. Жамоада бир нечта легионерлар бўларди. Менга бундай ҳолат ёқмасди, шунчаки кўнгилхушлик учун футбол ўйнардик. Жамоавий ўйин ҳақида гап бўлиши мумкин эмасди.\nБу ҳақида бир гал клубнинг мисрлик раҳбарларидан бирига ҳам айтгандим. Шунда у менга: «Сен профессионалсан-ку, тўпни ол, ҳаммани алдаб ўт ва гол ур!», – деб айтганди. Бу гапни эшитгач, умидим буткул сўнди. Яна «Пахтакор»га қайтиб кетдим.\n— Меҳмондаги баҳсда ўйнагандим, аммо уй учрашувини ўтказиб юборганман. Жароҳат айнан иккала ўйин ўртасида бўлиб ўтганди. Жавоб ўйинини трибунадан кузатганман. 40-сониядаёқ гол қўйиб юборгандик. Биттагина вазият ўйинни буткул ўзгартириб юбориши мумкин эди. Газзаев доим олдинга қадам ташлашни, ҳеч қачон чекинмасликни хоҳларди.\nМавсум якунлангач, Ўзбекистон футбол федерацияси президенти Зокир Алматов мени Германияга операцияга юборганди. Миллий жамоа БААга Осиё кубогида ўйнаш учун кетган, мен эса даволанишда бўлганман. Ўша одам бўлмаганида фаолиятимни анча эрта якунлашим ҳам мумкин эди. Жарроҳлик амалиёти яхши натижа билан тугаши кафолатланмаганди ва менга қандайдир қоғозларга қўл қўйдириб олишганди. Аввалига, рози бўлмадим, аммо шифокор менга уларда шундай қоида борлигини айтди. Ярим йилни тикланиш учун кетказгандим.\n— Жароҳатим туфайли 1996 йилда қолишга қарор қилганман. Ярим мавсум ўйнамагандим, тикланиб бўлгач, келгуси мавсумни «Пахтакор»да ўтказдим. 1998 йилда чемпион бўлдик, кейинги йилда «Алания»га қайтдим. 2000 йилда Газзаев «Динамо»га кўчиб ўтиб кетди, мени эса Александр Тарханов «Крилья Советов»га таклиф қилди. 2 мавсум у ерда ўйнадим. Тихонов, Бородюк, Игнашевич — қандай ажойиб жамоа эди?! 2001 йилда 5-ўринни олгандик. Бундай натижани «Крилья Советов» орзу ҳам қилолмасди.\nСССР парчалангач, Ўзбекистон миллий жамоаси ўз тарихида илк бор расмий мусобақада иштирок этаётганди. У пайтларда кўпчилик бизнинг мамлакат қаерда жойлашганини ҳам билишмасди. Футбол кўп нарсаларни ўзгартира олади — мусобақадаги ғалабамиздан сўнг, барча бизнинг давлат қаерда жойлашганини билиб олишди. Бир нафасда бутун мусобақани ютиб қўйгандик. Саудия Арабистони, Корея, Хитой – барчани мағлуб этгандик.\nЎшанда кўпчилик бизнинг мусобақага боришимизни ҳам исташмаганди. Яккалик спорт турларини ривожлантирган маъқул, деб ҳисоблашган. Бутун жамоага пул сарфлашдан кўра, алоҳида спортчиларга маблағ ажратишни афзал кўрувчилар бўлган. Олтин у ёқда турсин, Япониядан қандайдир медаль билан қайтишимизга ҳам ишонишмаган. Бошқа давлатлар учун бизнинг натижамиз кутилмаган ҳолат бўлиб туюлган.\n— Соғинишга вақт йўқ — иш, оила, дўстлар. Владикавказда бундан 5 йилча олдин бўлгандим. Бундан аввал 2010 йилда «Алания» ва «Спартак» фахрийлари ўртоқлик ўйини ўтказганида боргандим. Вақт тез ўтиб кетади. Лекин хориждаги йиғинларда собиқ жамоадошларимиз билан тез-тез учрашиб турамиз. Влад Радимов билан кўришдим, 1992 йилда мураббийлигида биринчи Россия чемпионатида кумуш медал олганимиз Александр Новиков билан учрашдим. Газзаев билан бир неча йил олдин Дубайда кўришдим, оиласи билан дам олгани борган экан.


Баҳсли ҳудудлар аҳолиси сарсон бўлмоқда\n16 апрел 2021, Тошкент вақти: 17:26\n29-30 апрел кунлари Тошкентда Ўзбекистон ва Тожикистон давлат чегараларини делимитация ва демаркация қилиш бўйича ҳукуматлараро комиссиясининг йиғилиши бўлиб ўтди.\nТожикистон Ташқи ишлар вазирлиги хабарига кўра, бу йиғилишда икки давлат чегарасидаги шу пайтгача баҳсли бўлиб келаётган тўртта ҳудуд муҳокама қилинди. Ана шу тўрт ҳудуддаги паспорти ўзбек, лекин яшаш жойи Тожикистон ери ёки аксинча бўлиб қолган одамлар бугунги кунда аросатда эканлигидан шикоят қилмоқдалар.\nЎзбекистон ва Тожикистон ўртасига чегара чизиғи тортилганига расман 80 йил бўлди. 1929 йилда Тожикистон автоном республикаси Ўзбекистон ҳудудидан алоҳида совет социалистик республикаси бўлиб ажралиб чиққанидан кейин бу чегаралар белгиланганди.\nЎшанда ҳамма СССРдек бир катта уйда яшаганлиги учун чегара тортилган ҳудудларда истиқомат қилаётган икки қўшни республика аҳолиси мустақиллик йилларигача эмин-эркин яшаб келди.\nДавлатлар мустақил ҳам бўлди. Ҳукуматлар ўз чегараларини қайтадан белгилашга киришди.\nТожикистон Ташқи ишлар вазирлиги берган маълумотга кўра, шу пайтгача Ўзбекистон ва Тожикистон ўртасидаги 1200 дан ортиқ километр масофадаги чегаранинг 97 фоизи аниқланиб бўлган. Фақат уч фоиз участка ҳозиргача баҳсли бўлиб турибди.\nТожикистон Хавфсизлик кенгаши котиби Амирқул Азимов бошчилигидаги ҳукумат комиссияси ана шу масалаларни ҳал этиш ва чегараларни делимитация ва демаркация қилишни давом эттириш мақсадида Тошкентга келди.\nЎзбекистон Бош вазири биринчи ўринбосари Рустам Азимов билан ўтказилган бу музокаралар 30 апрел куни кечга қадар давом этгани учун унинг натижалари ҳақида ҳозирча маълумот олишнинг имкони бўлмади.\nИкки давлат чегараси ўртасидаги баҳсли ҳудудлардан бири Ўзбекистоннинг Самарқанд вилоятидаги Ургут туманига қўшни бўлган Тожикистоннинг Панжакент туманидаги Турк-Шўрнова қишлоғидир.\nБу қишлоқда 42 хўжаликдан иборат 200 нафардан ортиқ ўзбеклар истиқомат қилади. Қишлоқ Тожикистон ҳудудида, лекин аҳолининг аксарият қисми Ўзбекистон фуқаролари. Маҳаллий ўқитувчи Раҳимберди Бердиев бугунги кунда ана шу фуқаролар аросатда қолганини айтади:\n- Энди бу уларнинг ота-боболари яшаб келган жой¸ 200-300 йилдан бери яшаб келган ватан. Ота-боболарининг мозорлари шу ерда. Ҳали, дейлик, улар кўчиб кетишлари учун Ўзбекистонда жой ажратилмаган¸ шароит яратилмаган. Бу ер уларнинг она ватани¸ киндик қони томган жой. Бу ерни ташлаб кетмайди-ку.\nШунинг учун бизнинг ҳукуматимиз ëрдам қўлини чўзиб турибди. Масалан, мактаб қуриб бериш¸ касалхона қуриб бериш шулар жумласидан. Булар томонидан ҳеч қандай тазйиқ ўтказилмаган. Улар бу ерда фақатгина Ўзбекистон фуқароси сифатида яшаб туришибди¸ дейди Раҳимберди Бердиев.\nЎқитувчининг сўзларига кўра, бу одамлар орасида уларнинг қишлоғи Тожикистон ҳудудида қолиб кетаётганидан норозилари ҳам бор:\n- Энди битта-иккита норозилар ҳам бор. Буни инкор қилиб бўлмайди. Масалан, улар қизларини Ургут туманига ëки Чек қишлоғига берган¸ қуда-андачилик қилган. Бу ердан кетиб, ўқишга бориб, бошқа жойдан уй олганлари ҳам бор. Лекин аслида уларнинг бу ерда ҳам ҳовлилари бор, дейди Раҳимберди Бердиев.\nЛекин бу одамларнинг аксарияти тақдирга тан беришаяпти ва 40 киши ҳозир Тожикистон фуқаролигини қабул қилиш учун ариза берган:\n- Шароити яхшиларга ва бошқа жойдан уй олганларга имконият бор. Лекин бу ерда яшаëтганлар: "Бу ота-боболаримиз яшаб келган жой, бу ерда уларнинг мозорлари бор, ҳамма мулкимиз шу ерда, биз бу ерни ташлаб чиқиб кета олмаймиз, Тожикистон фуқаролигини қабул қиламиз", дейишаяпти. Ҳатто 40 та фуқаро ихтиëрий равишда ариза ҳам берган¸ дейди Раҳимберди Бердиев.\nИкки давлат чегаралари ўртасидаги баҳсли ҳудудлардан яна бири Бекобод шаҳрининг Тожикистон билан чегарадош Платина деган маҳалласидир. Бу қишлоқнинг ҳам барча аҳолиси Ўзбекистон фуқароси¸ лекин қишлоқ Тожикистон ҳудудида қолган. Бу ҳақда бекободлик Ҳусанбой ака гапиради:\n- Кеча охирги учрашувда шу масала ҳал бўлмай қолибди. Бу ердаги қишлоқ ҳал бўлган-ку¸ лекин Платина масаласида - Платина бизга сув берадиган жой-ку - тожиклар кўнмапти. Платина катта сооружение. У ердан катта машиналар ўтаяпти. Бу сооружение ëрилиб кетиши мумкин.\nШунга: "бу ерни ëпиб¸ Ўратепа йўлида пост очайлик" деса¸ тожиклар кўнмапти. Тошкентдан тожикларга жуда яхши таклиф бўлган. Платинанинг дарвоза масаласи ҳал бўлмаяпти.\nЎзбекистон фуқароси ҳозирча ўтиб келиб турипти. Рухсат берилган. Энди болалар у ëқда, тирикчилик бу ëқда - қийинчилик бор¸ дейди Ҳусанбой ака.\nАна шундай, аслида бугун ана шу баҳсли ҳудудларда яшаётган одамлар тақдирини ўтган асрнинг 20-йилларидаги чегаравий бўлинишлар белгилаб қўйган эди.\nТожик олимларидан бири буни "болта билан бўлишиш" деб атаган эди. Зеро, минг йиллардан буён қўни-қўшни бўлиб яшаб келган марказий осиёликлар ўртасига ана ўшанда биринчи бор кўзга кўринмас чизиқ тортилган эди.\nБу чизиқ бугун чуқурлар, хандақлар ва тиканли симлар сифатида янги кўринишлар касб эта бошлади.


Реклама масалалари бўйича жамоатчилик кенгаши тўғрисидаги низом - Истеъмолчилар ҳуқуқларини ҳимоя қилиш Агентлиги\nМонополияга қарши курашиш қўмитаси ҳузуридаги\nИстеъмолчилар ҳуқуқларини ҳимоя қилиш Агентлиги ҳузуридаги\nРеклама масалалари бўйича жамоатчилик кенгаши тўғрисидаги\nМазкур Реклама масалалари бўйича жамоатчилик кенгаши тўғрисидаги низом (кейинги ўринларда Низом деб юритилади) Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш Агентлиги ҳузуридаги Реклама масалалари бўйича жамоатчилик кенгашининг (кейинги ўринларда — Жамоатчилик кенгаши) асосий вазифалари, функциялари, ваколатларини ва фаолиятини ташкил этиш тартибини белгилайди.\nЖамоатчилик кенгаши Истеъмолчилар ҳуқуқларини ҳимоя қилиш Агентлиги (кейинги ўринларда — Агентлик) марказий аппарати ҳузурида ташкил этилган бўлиб, унинг фаолияти Монополияга қарши курашиш қўмитасининг (кейинги ўринларда — Қўмита) барча ҳудудий бошқармаларига татбиқ этилади.\nЖамоатчилик кенгашига юклатилган вазифаларни худудларда самарали ижросини таъминлаш мақсадида, Қўмитанинг ҳудудий бошқармалари қошида унинг бўлимлари фаолият юритади ва жамоатчилик кенгашига бўйсунади.\nМазкур низомга киритиладиган ўзгартишлар ҳамда қўшимчалар Агентлик директорининг тегишли буйруғи билан тасдиқланади.\nреклама соҳасида қабул қилинаётган норматив-ҳуқуқий ҳужжатларда, қарорларда, шунингдек, давлат, тармоқ ва ҳудудий ривожлантириш дастурларида жамоатчилик манфаатлари ва жамоатчилик фикри ҳисобга олиниши, фуқароларнинг, юридик шахсларнинг ҳуқуқлари ва қонуний манфаатларини, жамият манфаатларини ҳимоя қилиш соҳасида реклама тўғрисидаги қонун ҳужжатлари талаблари ижросини таъминлаш, Агентлик зиммасига юкланган ҳамда ижтимоий ва жамоатчилик манфаатларига дахл қилувчи вазифалар ва функцияларни бажариш, давлат хизматларини кўрсатиш, ижтимоий шериклик доирасида амалга ошириладиган битимлар, шартномалар, лойиҳалар ва дастурларни рўёбга чиқариш бўйича Агентлик ва унинг мансабдор шахсларининг фаолияти устидан жамоатчилик назоратини амалга ошириш;\nбиргаликда мулоқот қилиш, Агентликнинг нодавлат нотижорат ташкилотлари, оммавий ахборот воситалари ва фуқаролик жамиятининг бошқа институтлари билан самарали ҳамкорлигини таъминлаш учун Агентликни давлат органини фуқаролар билан боғлаб турадиган «кўприк» ролини бажариш;\nАгентликга нодавлат нотижорат ташкилотлари ва фуқаролик жамиятининг бошқа институтларидан келиб тушган социал ва ижтимоий аҳамиятга молик лойиҳаларни умумлаштириш ва баҳолаш;\nфуқароларнинг ҳуқуқлари, эркинликлари ва қонуний манфаатларига дахл қилувчи энг муҳим масалалар юзасидан Агентликнинг рекламани назорат қилиши фаолияти ҳақидаги жамоатчилик фикрини тизимли мониторинг қилиш ва ҳар томонлама таҳлил қилиш, социологик сўровлар ўтказиш, жумладан уларни ахборот-коммуникация технологияларидан фойдаланган ҳолда ўтказиш;\nАгентликнинг рекламани назорат қилиши фаолиятида коррупцияга қарши курашиш соҳасидаги давлат дастурлари ва бошқа дастурларни ишлаб чиқиш ҳамда амалга оширишда иштирок этиш, коррупцияга қарши курашиш бўйича олиб борилган ишлар устидан мониторинг ва таҳлил ўтказиш, шунингдек, уларнинг натижалари бўйича таклифлар тайёрлаш;\nАгентликнинг рекламани назорат қилиши фаолияти жараёнида очиқлигини таъминлаш бўйича амалга оширилаётган тадбирларни мониторинг қилиш, унинг фаолияти тўғрисида батафсил ахборот олиш имкониятларини таҳлил қилиш, уларни янада кенгайтириш бўйича таклифлар ишлаб чиқиш;\nАгентликнинг рекламани назорат қилиши фаолиятини ислоҳ қилишда фуқаролар иштирок этиши учун яратилган шарт-шароитларни ўрганиш ва уларни яхшилаш бўйича таклифлар ишлаб чиқиш;\nАгентликнинг рекламани назорат қилиши фаолияти бўйича фуқаролар ўртасида ўтказиладиган тушунтириш ишлари ва маънавий-маърифий тадбирларда иштирок этиш, уларнинг самарадорлигини ошириш юзасидан таклифлар ишлаб чиқиш;\nрекламанинг давлат ва жамоат манфаатларига, ахлоқ ва маънавиятнинг умум эътироф этилган нормаларига, юридик ва жисмоний шахсларнинг ишчанлик обрўсига, атроф муҳит ҳолатига тажовузидан ҳимояланиш чораларини ишлаб чиқиш.\nрекламанинг давлат ва жамоат манфаатларига, ахлоқ ва маънавиятнинг умум эътироф этилган нормаларини ишлаб чиқиш;\nноаниқлиги, икки хил маънони англатиши, бўрттириб юбориши, яшириб кетиши оқибатида, рекламани тарқатиш вақти, жойи ва усулига нисбатан қўйилган талабларни ва қонун ҳужжатларида назарда тутилган бошқа талабларни бузиши натижасида рекламадан фойдаланувчиларни чалғитувчи ёки чалғитиши мумкин бўлган, шахсларга, шунингдек давлатга зарар ва маънавий зарар етказиши мумкин бўлган рекламаларни нотўғри (инсофсиз, билатуриб ёлғон) реклама деб топиш механизмларини ишлаб чиқиш;\n«Реклама тўғрисида»ги Ўзбекистон Республикаси Қонунининг рекламани ишлаб чиқариш, жойлаштириш ва тарқатиш соҳасидаги муносабатларни тартибга солувчи бошқа қонунлар ва меъёрий ҳужжатларнинг қўлланиш амалиётини таҳлил қилиш;\nтоварлар (ишлар ва хизматлар) бозорида рекламани ишлаб чиқариш, жойлаштириш ва тарқатиш жараёнида пайдо бўладиган хулқ-атворнинг маданиятли норма ва қоидаларини шакллантиришга йўналтирилган чора-тадбирлар тизимини ишлаб чиқиш ва амалга ошириш;\nюридик ва жисмоний шахсларнинг реклама фаолиятига кўмаклашиш, реклама тўғрисидаги қонун ҳужжатлари бузилишининг олдини олиш, реклама фаолиятини тартибга солиш механизмини такомиллаштириш;\nтоварлар (ишлар ва хизматлар) бозорларида, шу жумладан жисмоний ва юридик шахсларнинг пул маблағларидан фойдаланиш билан боғлик банк, суғурта ва бошқа хизматлар бозорларида шунингдек, қимматли қоғозлар бозорларида рекламани тарқатишда ҳалол рақобатни ва жамият манфаатларини ҳимоя қилиш;\nреклама берувчилар, реклама ишлаб чиқарувчилар, реклама тарқатувчилар ва рекламадан фойдаланувчилар манфаатларига риоя этиш;\nЎзбекистон Республикасининг ижодий уюшмалари, жамоат бирлашмалари, нуфузли хорижий ва халқаро ташкилотлар билан реклама фаолияти масалалари бўйича алоқаларни ривожлантириш;\nреклама фаолиятини ёритишга, ҳалол рақобатни, рекламада ижодкорликни қўллаб-қувватлашга йўналтирилган тадбирлар (конференциялар, симпозиумлар, семинарлар ва танловлар)ни ташкил этиш ва ўтказишга кўмаклашиш;\nреклама фаолиятини давлат томонидан тартибга солиш ва ўзини ўзи тартибга солиш бўйича чет эл тажрибасини таҳлил қилиш;\nреклама фаолиятини амалга ошириш устидан назоратнинг самарадорлиги масаласи бўйича жамоатчилик фикрини ўрганишни ташкил этиш;\nижтимоий рекламани ишлаб чиқариш, жойлаштириш ва тарқатишда ташаббускорлик кўрсатиш.\nАгентликнинг рекламани назорат қилиши фаолиятига доир масалалар юзасидан фуқаролар, нодавлат нотижорат ташкилотлари ва фуқаролик жамияти бошқа институтларининг ташаббуслари ҳамда мурожаатларини кўриб чиқишда иштирок этади, шунингдек, уларни кўриб чиқиш натижалари бўйича Агентликга тегишли таклифлар киритади;\nАгентликнинг фуқаролар, нодавлат нотижорат ташкилотлари ва фуқаролик жамиятининг бошқа институтлари билан ўзаро ҳамкорлигини таҳлил қилади, шунингдек, ҳамкорликни такомиллаштириш юзасидан таклифлар ишлаб чиқади;\nАгентликнинг рекламани назорат қилиши фаолиятига тааллуқли унинг норматив-ҳуқуқий ҳужжатлари ва қарорларини такомиллаштириш, улардаги мавжуд камчиликларни бартараф этиш бўйича таклифлар ишлаб чиқади, шунингдек, киритилган таклифларни Агентлик ходимлари ўртасида муҳокама қилишга бағишланган тадбирларни ташкил этишда қатнашади;\nреклама қонунчилигига мувофиқлик юзасидан реклама эскизлари (видео, аудио ва бошқа материаллар) лойиҳалари бўйича хулосалар беради;\nдавлат дастурлари лойиҳаларини, тадбирлар режаларини ва Агентликнинг рекламани назорат қилиши фаолиятига тааллуқли, шу жумладан коррупцияга қарши курашиш тўғрисидаги бошқа ҳужжатларни ишлаб чиқиш юзасидан таклифлар тайёрлайди, қабул қилинган дастурларни амалга оширишда ваколатлари доирасида иштирок этади, бажарилган ишларнинг самарадорлигини таҳлил қилади, шунингдек, йўл қўйилган хато ва камчиликларни бартараф этиш юзасидан таклифлар тайёрлайди;\nАгентликга нодавлат нотижорат ташкилотлари ва фуқаролик жамиятининг бошқа институтларидан келиб тушган социал ва ижтимоий аҳамиятга молик лойиҳаларни кўриб чиқади;\nАгентлик раҳбарлари ва ходимларининг фуқаролар билан учрашувларини, шунингдек, жисмоний ва юридик шахслар мурожаатларини кўриб чиқиш билан боғлиқ ишларни ташкил этишда, шу жумладан жойларга бориб ташкил этишда қатнашади, уларнинг амалга оширилиши устидан мониторинг ўтказади;\nмамлакатда ва хорижда кенг жамоатчиликни Агентлик фаолиятини ислоҳ қилиш бўйича амалга оширилаётган тизимли чора-тадбирлар ҳақида мунтазам равишда хабардор қилишни таъминлайди ҳамда мавжуд муаммоларни ҳал қилиш ва камчиликларни бартараф этиш юзасидан таклифлар ишлаб чиқади;\nАгентликнинг рекламани назорат қилиши фаолиятига бағишланган илмий-назарий ва илмий-амалий конференциялар, семинарлар, давра суҳбатларини ташкил этишда иштирок этади;\nАгентликнинг рекламани назорат қилиши фаолиятини оммавий ахборот воситаларида ёритиш бўйича бажарилаётган ишларнинг натижаларини таҳлил қилади, уларнинг самарадорлигини ошириш ва мавжуд камчиликларни бартараф этиш юзасидан таклифлар ишлаб чиқади;\nўзига юклатилган вазифаларни бажаришда нодавлат нотижорат ташкилотлари, оммавий ахборот воситалари, фуқаролик жамиятининг бошқа институтлари ҳамда фуқаролар билан ҳамкорлик қилади;\nрекламани назорат қилишга тааллуқли қонунлар ва меъёрий ҳужжатларни такомиллаштириш бўйича таклифлар ишлаб чиқишда қатнашади;\nЖамоатчилик кенгаши вазифаларини ҳал этиш учун ишчи гуруҳлар, комиссиялар тузиш ва улар ишида жамоатчилик асосида ишлаш учун тегишли мутахассисларни жалб этади.\nАгентлик томонидан ташкил этиладиган бўлажак очиқ ҳайъат мажлислари ва бошқа оммавий тадбирлар тўғрисидаги ахборотни олдиндан олиш ҳамда мазкур тадбирларда иштирок этиш;\nАгентликнинг, жумладан Қўмитанинг ҳудудий бошқармалари бинолари (хоналари) ва бошқа объектларини Агентлик томонидан белгиланган тартибда бориб кўриш;\nАгентлик, Қўмитанинг ҳудудий бошқармалари раҳбарларига жамоатчилик кенгаши ваколатига кирадиган масалалар юзасидан таклифлар киритиш;\nАгентлик фаолияти самарадорлигини ошириш бўйича таклифлар ва тавсияларни ишлаб чиқиш ҳамда амалга ошириш учун зарур бўлган Агентликнинг ахборотлари, статистика ва бошқа материалларини белгиланган тартибда олиш;\nАгентликнинг қонун ижодкорлиги фаолиятида, Агентлик томонидан ишлаб чиқилган норматив-ҳуқуқий ҳужжатлар лойиҳаларининг жамоатчилик ва экспертлар муҳокамасини таъминлашда иштирок этиш;\nжисмоний ва юридик шахслар мурожаатларига Агентлик томонидан берилган жавобларнинг сифатини танлаб олган ҳолда таҳлил қилиш;\nреклама қонунчилигига мувофиқлик юзасидан реклама эскизлари (видео, аудио ва бошқа материаллар) лойиҳалари бўйича хулосалар беришда иштирок этиш;\nАгентлик фаолияти билан боғлиқ қонун ҳужжатларида белгиланган чекловларга амал қилиши;\nАгентлик ва унинг мансабдор шахсларининг ўз ваколатлари доирасида амалга оширадиган фаолиятига аралашмаслиги;\nАгентлик ва унинг мансабдор шахслари фаолият кўрсатиши учун тўсқинлик қилмаслиги;\n3-боб. Жамоатчилик кенгашининг таркибини\nЖамоатчилик кенгаши аъзолигига Агентлик раҳбари, реклама фаолиятини тартибга солиш бошқармаси бошлиғи, нодавлат нотижорат ташкилотлари ходимлари, реклама ва маркетинг соҳасида фаолият юритувчи тадбиркорлик вакиллари сайланадилар.\nЖамоатчилик кенгашининг таркиби йил бошида ўтказиладиган кенгашнинг биринчи йиғилишида ҳар йили тасдиқланади.\nБунда вазирлик ва идоралари вакиллари-кенгаш аъзолари асосан кун тартибига қўйилган тегишли масалаларни кўриб чиқиш жараёнидаги (таълуқлилик юзасидан) йиғилишларда иштирок этадилар.\nҚуйидаги ҳолатларда Жамоатчилик кенгашининг аъзолари унинг таркибидан чиқарилиши мумкин:\nЖамоатчилик кенгашининг раиси жамоатчилик кенгашининг:\nфаолиятига умумий раҳбарлик қилади;\nмажлисларини чақиради ва кун тартибини белгилайди;\nмажлисларида раислик қилади;\nиш режасини, мажлиси баённомасини ва бошқа ҳужжатларини тасдиқлайди;\nаъзолари зиммасига юклатилган вазифаларни бажарилишини мувофиқлаштиради;\nфаолияти тўғрисидаги Агентлик расмий веб-сайтида ва бошқа ресурсларда жойлаштириладиган маълумотлар таркиби бўйича таклифлар киритади ва уни Агентлик директори билан келишади;\nқарорлари бажариш масалалари юзасидан Агентлик директори билан ҳамкорлик қилади;\nсамарали ишини таъминлаш бўйича бошқа ваколатларни амалга оширади.\n17. Жамоатчилик кенгашининг раиси бўлмаган тақдирда, унинг ваколатлари ва мажбуриятларини раис ўринбосари бажаради.\n18. Жамоатчилик кенгаши раисининг ўринбосари:\n19. Жамоатчилик кенгашининг котиби Жамоатчилик кенгашининг:\nфаолиятини услубий, ташкилий-ҳуқуқий ва ташкилий-техник жиҳатдан таъминлаш масалаларини ҳал қилади;\nнавбатдаги мажлисига барча зарур материаллар ўз вақтида тайёрланишини таъминлайди, кенгаш аъзоларидан зарур ҳужжатлар ва маълумотларни сўраб олади;\nкун тартибига мувофиқ унинг мажлислари ўтказилишини ташкил этади;\nўтказиладиган сана, жой ва таклиф этиладиган шахслар рўйхатини Жамоатчилик кенгашининг раиси билан келишади;\nаъзоларини ва таклиф этилган шахсларни жамоатчилик кенгаши мажлиси ўтказиладиган жой, сана ва вақт ҳақида хабардор қилади;\nқарорлари ижро этилиши устидан мониторинг олиб боради ва унинг натижаларини жамоатчилик кенгаши мажлисида кўриб чиқиш бўйича таклифлар киритади;\nмажлис баённомасини расмийлаштиради ва тасдиқланган баённоманинг жамоатчилик кенгаши аъзолари ҳамда бошқа манфаатдор шахсларга жўнатилишини таъминлайди;\nсамарали ишлашини таъминлаш бўйича бошқа ваколатларни амалга оширади.\nўз зиммаларига юклатилган вазифаларни бажариш учун Агентлик томонидан ташкил этиладиган ҳайъат мажлисларида ва бошқа оммавий тадбирларда иштирок этади;\nАгентлик фаолиятининг самарадорлигини ошириш бўйича таклифлар ва тавсияларни ишлаб чиқишда ҳамда амалга оширишда қатнашади;\n21. Жамоатчилик кенгаши фаолиятининг асосий масалалари унинг мажлисида кўриб чиқилади. Жамоатчилик кенгашининг мажлиси унинг иш режалари асосида ҳар чоракда камида бир марта чақирилади.\n22. Жамоатчилик кенгашининг мажлисларига бошқа давлат органлари, нодавлат нотижорат ташкилотлари ва фуқаролик жамияти институтларининг вакиллари таклиф этилиши мумкин.\n23. Жамоатчилик кенгаши мажлиси кун тартибининг лойиҳаси котиб томонидан жамоатчилик кенгаши аъзоларининг таклифлари ва жамоатчилик кенгаши раисининг топшириғи асосида шакллантирилади.\n24. Жамоатчилик кенгашининг мажлисини унинг раиси олиб боради. Раис иштирок эта олмаган ҳолатларда, мажлисни унинг ўринбосари олиб боради.\nЖамоатчилик кенгашининг мажлисида Агентлик директори, унинг ўринбосарлари ва бошқа ходимлар иштирок этиши мумкин.\n25. Жамоатчилик кенгашининг мажлиси, агар унда жамоатчилик кенгаши аъзоларининг камида учдан икки қисми (кворум) иштирок этган тақдирда ваколатли ҳисобланади.\n26. Жамоатчилик кенгашининг қарори мажлисда иштирок этаётган жамоатчилик кенгаши аъзоларининг оддий кўпчилик овози билан қабул қилинади.\n27. Жамоатчилик кенгашининг ҳар бир аъзоси қабул қилинаётган қарорлар бўйича ўзининг фикрини ёзма шаклда ифодалашга ҳақли. Унинг фикри жамоатчилик кенгаши мажлисининг баённомасига мажбурий тартибда қўшиб қўйилади.\n28. Жамоатчилик кенгашининг мажлисида қабул қилинган қарор баённома билан расмийлаштирилади. Жамоатчилик кенгаши мажлисининг баённомаси котиб томонидан имзоланади, мажлисга раислик қилувчи томонидан тасдиқланади ва уч кун муддатда жамоатчилик кенгаши аъзоларига ва манфаатдор шахсларга юборилади.\n29. Жамоатчилик кенгашининг қарорини тезлик билан қабул қилиш зарурияти туғилганда, унинг раиси ташаббуси билан қарор жамоатчилик кенгашининг аъзолари билан келишилган ҳолда сўров йўли билан қабул қилиниши мумкин.\nАгентлик жамоатчилик кенгашининг қабул қилган қарорига қўшилмаган ҳолларда, жамоатчилик кенгашининг қарорини олган кундан бошлаб ўн кундан кечикмай унга асослантирилган эътирозини ёзма шаклда юборади.\n30. Жамоатчилик кенгашининг котиби кенгаш аъзолари кўмагида жамоатчилик кенгаши қарорлари ижросининг боришини ўрганади ва кўриб чиқади, зарур бўлган ҳолларда, жамоатчилик кенгашининг раисига тегишли таклифлар киритади.\nЖамоатчилик кенгаши аъзолари орасидан доимий равишда фаолият юритувчи экспертлар гуруҳи ташкил этилиши мумкин. Экспертлар гуруҳи аъзолари Кенгаш йиғилишида тасдиқланади.\nМазкур экспертлар гуруҳи реклама бозори субъектлари томонидан Агентликка тақдим этилган реклама эскизлари (видео, аудио ва бошқа материаллар) лойиҳаларни реклама тўғрисидаги қонун ҳужжатлари талабларига мувофиқлилиги юзасидан кўриб чиқиб, улар бўйича хулосалар беради ва улар (хулосалар) тавсиявий характерга эга бўлади.\nХулоса берилган рекламалар Агентлик сайтига жойлаштириб борилади.\nЖамоатчилик кенгашининг фаолиятини моддий-техник жиҳатдан таъминлаш Агентлик томонидан, шунингдек, қонун ҳужжатларида тақиқланмаган бошқа манбалар ҳисобидан амалга оширилади.\nЖамоатчилик кенгашининг фаолияти унинг низомига ва Ўзбекистон Республикасининг қонун ҳужжатларига мувофиқ эканлиги Агентлик директори томонидан назорат қилинади.\nЖамоатчилик кенгашининг ва Агентлик директорининг жамоатчилик кенгаши фаолияти билан боғлиқ қарорлари устидан белгиланган тартибда шикоят қилиниши мумкин.


Жириновскийни Бухоро аэропортида расмийлар кутиб олди « Ўзбекистон Халқ Ҳаракати\nЖириновскийни Бухоро аэропортида расмийлар кутиб олди\n02 November 2018 - 14:31\nБи-Би-Си радиосининг хабар беришича, Бухоро аэропортида Россиянинг ашаддий ўнг қанот миллатчи партияси раҳбарини Ўзбекистон Сенати раисининг биринчи ўринбосари Содиқ Сафоев ва Бухоро вилоят ҳокими Ўктам Барноевлар кутиб олган.\nБу ҳақда Владимир Жириновский раҳбари бўлган ЛДПР партияси матбуот хизмати хабар бермоқда.\nЎзбек томони ҳозиргача Жириновский ва ЛДПР ҳайъатининг Ўзбекистонга ташрифи юзасидан ҳеч қандай расмий ахборот бермаган.\nЖириновскийнинг ўзи чоршанба куни Би-би-си билан суҳбатда ташриф “ҳозирча маданий-оқартув” мақсадида экани, аммо ўзбек расмийлари билан юқори дажарадаги музокаралар эҳтимолини истисно қилмаслигини айтган эди.\nУ жумладан, Президент Шавкат Мирзиёев билан ҳам учрашишга умид қилаётганини билдирган.\nКейинроқ Тошкентга келиши кутилаётган Жириновскийнинг расмий учрашувларига доир маълумот йўқ.\nЛДПР веб-сайтидаги хабарда айтилишича, партия доҳийси Бухорода “Ситораи Моҳи Хосса” саройи ва шаҳардаги ҳунармандлик мактабларидан бирида бўлади ва бозорда оддий аҳоли билан мулоқот қилади.\nЛДПР ўз раҳбари ва депутатлари “Ўзбекистон тупроғида илиқ қаршилангани”ни айтган.\n‘Россияга ихтиёрий қўшилиш‘ тарафдори\nЖириновский Бухорога Душанбедан учиб борган.\nТожикистонга сафари чоғида Президент Имомали Раҳмон билан ҳам кўришган зиддиятли сиёсатчи собиқ Иттифоқ республикалари Россияга “ихтиёрий қўшилиши” тарафдори эканлигини айтган.\nASIA-Plus нашри Жириновскийнинг “Мен Европа Иттифоқига ўхшаш иттифоқ тарафдориман. Мен бугунги кунда фақат 300 миллиондан ортиқ нуфузга эга давлатларгина яшаб қола олишига ишонаман”, дея Жириновскийнинг сўзларидан иқтибос келтирмоқда.\nЖириновский 2010 йилда “Россия таркибида Ўрта Осиё федерал округи”ни тузишни таклиф қилган эди.\nБу Либерал -демократик партия доҳийсининг айни сифатда Ўзбекистонга илк ташрифидир.\nБи-би-си билан суҳбатда Жириновский марҳум Ислом Каримов даврида ўзининг Ўзбекистонга боришига тақиқ қўйилмагани, унинг ўзи ўтмишда Ўзбекистон ва бошқа МДҲ давлатларини “назардан қочиргани”ни айтган.\nМухолифатдаги “Эрк” демократик партияси бир баёнот тарқатиб, Президент Шавкат Мирзиёев, ҳукуматни, парламент ва сенатни Жириновскийнинг Ўзбекистонга “қилиши мумкин бўлган ҳар қандай сафарини абадий тақиқлаш”га чақирган.\nИжтимоий тармоқларда фаоллар “рус шовинистининг Ўзбекистон тупроғига қадам босишидан” таассуфда эканликларини айтишган ва уни Бухорода “норозилик намойиши билан кутиб олишга” чақириқлар янграган.\nАйрим ўзбеклар Жириновский ўзларини “Каримовнинг 25 миллион қўйи бор” дея ҳақоратлаганини айтишган.\nАммо Жириновскийнинг матбуот котиби Станислав Пахомов “ҳеч қачон бу каби баёнот бўлмагани ва бу гаплар ғирт ёлғон” эканини айтди.\nУ ўз раҳбарининг Ўзбекистонга ижобий кайфият ва режалар билан бораётганини таъкидлади.


ИСЛОМИЙ МАЪРИФАТ ЗИЁСИ\nСиз бу ердасиз: Бош сахифа / Ахборот хизмати / ИСЛОМИЙ МАЪРИФАТ ЗИЁСИ\nИслом дини мукаммал ва мураккаб асосларда таркиб топган. Ўзининг узоқ асрлик тарихий тараққиётига эга бўлган бу дин бой маънавий-маърифий мезонлари, инсон руҳий камолотидаги юксак аҳамияти билан ҳамиша диншунос олимлар, тадқиқотчилар, ислом уламолари диққат марказида бўлиб келмоқда. Бу борада юртимизда етишиб чиққан алломалар, мутасаввуфлар, шайхул исломлар ўз фазилатлари, маънавий мерослари билан бутун дунё эътирофига сазовор бўлганлар. Хусусан, сўнгги давр ислом оламида маълум ва машҳур бўлган истеъдодли исломшунос аллома Шайх Муҳаммад Содиқ Муҳаммад Юсуф ҳазратларининг фаолияти алоҳида эътирофга сазовор.\nОлимнинг 2017 йилда нашр этилган “Сунний ақийдалар” номли китоби шу йўналишдаги тадқиқотларнинг энг сара ва мукаммал намуналаридан биридир, десак муболаға бўлмайди. Асарда муаллиф истеъдодли исломшунос олим, маърифатпарвар эътиқод соҳиби сифатида мусулмон аҳлининг - “аҳли сунна ва жамоа мазҳабининг пок ақийда ва мусаффо Исломга интилиши”, Қуръонни мукаммал ўзлаштириши, шариат ва суннатга муносиб амал қилиши, исломий маърифатни теран англаб етиши, диний билим ва тафаккурга эга бўлиши учун зарурий тушунча ва маълумотларни тизимли равишда бериб ўтади. Имлом динининг устунлари, асосий рукнлари, шарт-шароитларини батафсил ёритади.\nЖумладан, биринчи қисмда “Ақийда ва унинг асослари” тўғрисида мулоҳаза юритган муаллиф ақоид илмининг таърифи, тарихи, мақсад ва мавзуси, номлари, исломий ақидалар, тушунча ва тамойиллар, бу соҳада машҳурликка эришган алломалар ва уларнинг қарашлари, ислом дини илми борасида таҳлилий хулосалар, назарий маълумотлар беради. “Илоҳиёт” деб номланган иккинчи қисмда эса ўқувчи Аллоҳ таолонинг борлиги ва бирлиги, исмлари ва сифатлари, қазо ва қадар, инсон амали ҳамда унинг жаннат ва дўзахга дахлдор хусусиятлари, савоб ва иқоб, ибодат ва дуо, касб ва таваккул, ризқ, Аллоҳ жамолига муяссар бўлиш билан боғлиқ зарурий диний тушунчалар, ҳаётий муносабатлар тўғрисида муҳим билим ва тафаккурга эга бўлади. Бу борада юзага келган ҳар қандай саволига муносиб жавоб топа олади.\nКитобнинг учинчи қисми “Нубувват” яъни пайғамбарлик билан боғлиқ ҳолатлар, жараёнлар, муносабатлар, пайғамбарлик илм ва маърифати масалаларига бағишланган бўлиб, унда ваҳий ҳақида кенг тушунча берилади, нубувват ва рисолатнинг моҳияти изоҳланади, анбиё ва расулларга иймон, пайғамбарларнинг мўъжизалари, сўнгии пайғамбаримиз, комил инсон тимсоли Муҳаммад алайҳиссаломга хос фазилатлар, кароматлар,илоҳий китоблар тўғрисида ниҳоятда қимматли маълумотлар берилган.\nТўртинчи қисмда “Кавниёт”, яъни борлиқдаги мавжудотларва уларга хос хусусиятлар юзасидан фикр юритилади. Хусусан, инсон, жин, фаришта, борлиқдаги сабабият қонуни тўғрисида мушоҳада юритилади. Бешинчи қисм “Ғайбиёт”, яъни ғайб илмига бағишланган. Унда ўлим ва у билан боғлиқ масалалар, қиёмат аломатлари, жаннат ва дўзахдаги ҳолатлар хусусида кенг маълумотлар бериб ўтилади. Олтинчи “Турли масалалар”га бағишланган қисмда иймоннинг таърифи, иймон ва ислом орасидаги фарқ хусусида батафсил тушунча берилади. Олим китобда келтирилган ҳар бир диний тушунча юзасидан ўз фикр-муносабатларини Ислом динининг асосий ҳужжати бўлмиш “Қуръони карим”даги оятлар, ҳадиси шарифлар билан тўлдириб, асослаб берган. Шу йўналишда тадқиқотлар олиб борган 50 дан ортиқ исломшуносларнинг, тариқат пешволарининг изланишларидан, маънавий меросларидан фойдаланган, лозим ўринларда уларга нисбатан таҳлилий муносабат билдирган.\nМазкур асар китобхоннинг иймон-эътиқодини мустаҳкамлашда, исломий илму маърифатини юксалтиришда, маънавий оламини бойитиш, дунёқарашини кенгайтиришда ниҳоятда муҳим маълумотлар манбаи сифатида катта қийматга эга. Бундай мазмундаги асарлар ўз ҳаётий мақсадини аниқ англашда; ўзликни ҳис қилиб, тарбиялаб яшашда; исломий мазҳаб моҳиятини билиб, комил эътиқод қилишда, турли фирқаларга бўлиниб кетишнинг олдини олишда, диний саводхонликни камол топтиришда мукаммал манба вазифасини ўтайди.\nРеспублика Маънавият ва маърифат маркази ходими


KFAED Ўзбекистонга 24 миллион доллар кредит тақдим этади\n11:29 / 17.03.2016\nКувайт араб иқтисодий тараққиёт жамғармаси (KFAED) Ўзбекистонга соғлиқни сақлаш соҳаси ривожи учун 23,8 миллион доллар кредит ажратади.\nБош вазир биринчи ўринбосари – Ўзбекистон Молия вазири Рустам Азимов ва KFAED бош директор ўринбосари Ҳамад Сулаймон Ал-Умар Тошкентда кредит келишуви ҳужжатини имзоладилар, деб хабар беради UzDaily.uz\nУшбу кредит Ўзбекистонда тиббий хизматлар кўрсатиш сифати ва самарадорлигини яхшилашга хизмат қилади. Лойиҳа доирасида Ўзбекистон тиббиёт муассасаларининг урология ва гемодиализ бўлинмалари учун ускуналар сотиб олиш ҳамда ўзбекистонлик мутахассисларнинг малакасини ошириш режалаштирилган.\nКредит 4 йиллик имтиёзли давр билан 26 йил муддатга тақдим этилди. Кредит ставкаси йиллик 1,5 фоиз ва маъмурий харажатлар учун 0,5 фоизни ташкил этади.\nЭслатиб ўтамиз, шу пайтгача KFAED Ўзбекистонга турли соҳадаги лойиҳалар амалиёти учун умумий қиймати 130,5 миллион долларлик еттита кредит тақдим этган. Шунингдек, фонд Ўзбекистонга 1,9 миллион доллар миқдоридаги техник кўмак ҳам кўрсатган. Ушбу маблағ техник ҳужжатлар ва техник-иқтисодий тадқиқот лойиҳалари учун сарфланган.


Тош ҳайкалнинг қасоси | Бир пиёла чой\n← Тошкент вилоятидаги дам олиш масканларига чиқинди ташлаган 100 дан ошиқ шахс жазоланди\nЎзбек тўйларидаги энг талабгир қўшиқлар рейтинги →\nТош ҳайкалнинг қасоси\tPosted on October 13, 2016\tby birpiyolachoy — Бува, анави одам ким? — сўради Мансур сартарошхонанинг олдида хаёлга чўмиб ўтирган чеҳраси тунд, уст-боши кир одамни кўрсатиб.\nНеварасининг қўлидан етаклаб, сартарошхона томонга келаётган Муҳаммад ота Нурмат чолни кўрди-ю, ранг-рўйи оқариб кетди. Кейин қошларини чимириб:\n— Э, Худо уриб қўйган банда-да, болам, — деди-ю, тағин тилини тишлади. — Астағфируллоҳ, Ўзинг кечир! Юр, болам, уйга қайтамиз. Соқолни қиртишлагани бошқа куни келамиз.\nМансур бобосининг бирдан ортига ўгирилганига ҳайрон қолди. Ахир ҳамма ишини ташлаб, шу ерга келаётганди-ку! «Ўзинг кечир!» деб кимга айтди? «Худо уриб қўйган банда» нима дегани? Бундай гапни ҳеч эшитмаган экан.\n— Худо уриб қўйган банда, нима дегани, бобо? — дея сўради болакай бу сўзларнинг маъносини англашга уринаркан.\n— Катта бўлганингда тушуниб оларсан, болам, — деди чол бошини эгиб.\nБолакай бобосининг феълини билади. У жавоб беришни истамаганида доим бошини эгиб, жим бўлиб қолади. Ҳозир ҳам шундай қиляптими, демак, минг чирангани билан бу саволига жавоб ололмайди. Мансур ғизиллаб ўтиб-қайтаётган машиналарга завқ билан қаради. Ҳалиги чол бирпасда эсидан чиқиб кетди. У билан бирга бобосига берган саволи ҳам. Муҳаммад ота эса ўйга чўмиб борарди. Қанийди у ҳам барини унутса, ҳамма нарсадан ҳайратланадиган мана шу боладай бирор нимага андармон бўлса. Невараси танимаган Нурмат чол яқиндагина бу ерларга келиб қолган. Бу одамни Муҳаммад ота яхши танийди. Бир умр унга нисбатан нафрат ҳисси билан яшади. «Учратиб қолсам, ўз қўлларим ўлдираман!» деб юрарди. Аслида, ифлослик қилиб, қишлоқдан қочиб кетган номардни излаб, шаҳарга келганди. Кейин бегона жойларда, бегона одамлар орасида яшаб қолди. Шу ерда уй-жой қилди. Уйланди. Бола-чақали бўлди. Мана энди невараларини етаклаб юрибди. Юзига ажин тушди, сочлари оқарди, соқоли кўкрагига тушадиган мўйсафид чолга айланди, лекин Нурматни асло унутмади, у қилган ёвузликни ҳам. Нафрати юрагини тарк этмади, муҳаббати ҳам. Бироқ ёши бир жойга бориб қолганда уни учратди. Ичиб-ичиб абгор бўлган чолнинг таъбни хира қиладиган даражадаги кир-чир уст-бошини кўрганда, бирдан юрагини оловлантирган нафрати сўнди-қолди. «Буни Худо уриб қўйибди-ку, нимасини ўлдираман», деб ўйлади ўзича. Кексалик гаштини суриб, фарзандлари ардоғида ўтирадиган ёшга етган чол бировларнинг эшигида тентираб юрибди. На уй-жойининг ва на еяр-ичарининг тайини бор. Ит эди, итдай ўлиб кетади. Рисолатнинг уволи тутди уни. Шулар ҳақида ўйларкан, бирдан Муҳаммад отанинг кўз ўнгида илк муҳаббатининг қиёфаси гавдаланди. Чиройли қадди-қомат, майда ўрилган узун сочлар, қора кўзлар, қайрилма қошу узун киприклар… Қизнинг гўзал чеҳрасию жон олувчи қарашларини эслади. Юрагини бир нима куйдириб ўтди. Мана шу ғараз ниятли Нурмат бўлмаганда, у Рисолатга уйланар, она қишлоғида бир умрга яшаб қоларди.\nМуҳаммад Нурмат билан ёнма-ён қўшни эди, болаликдан бир мактабга, бир синфга боришган, бирга тўп тепиб, катта бўлишганди. Тақдир экан, бир қизга кўнгил қўйдилар. Бироқ сулув қиз Рисолатнинг кўнгли Муҳаммадда эди. Қиз талашиб, икки дўст даланинг ўртасида ёқалашиб қолишди.\n— У меники бўлади, барибир! — деди Нурмат дўстидан хафа бўлганча ортига қарамай кетаётган Муҳаммаднинг ортидан бақириб.\n«Ит ҳурар, карвон ўтар, минг чирангани билан қўлидан ҳеч иш келмайди. Бойвачча бўлса, ўзига, Рисолатнинг кўнгли менда-ку!» дея ўйлади Муҳаммад. Бекор шундай хаёлларга борган экан. Нурматнинг ўта пасткашликка бориши хаёлига ҳам келмаганди. «Рисолат ўзини осиб қўйибди. Нурмат номусини топтаган экан. Орияти устун келиб, қиз шўрлик онасига хат ёзиб қолдирибди-да, саисхонада ўзини осибди. Нурмат эса ерда ҳам, гўрда ҳам йўқмиш, ғойиб бўлибди». Тўрт томонга тарқалган бу шумхабарни эшитган Муҳаммаднинг ҳаловати йўқолди. У Рисолатдай пок қизнинг номуси топталганига, энди ўн етти ёшни қаршилаган сулувнинг ўлимига чидай олмади. Нурматдан қасос олишга онт ичиб, қишлоқдан бош олиб кетди…\n«Мана, ортига қайрилиб кетди. Аслида, шу ерга келаётган эди. Ҳазар қилдиларми?! Мени ўлдирармиш… Ҳе-ҳе… йиғламай нонингни егин, демайди биров! Мени ўлдирадиган ҳали онасининг қорнидан тушмаган», — дея хаёлидан ўтказди Нурмат чол Муҳаммад отанинг ортидан қараб қоларкан.\n— Ҳа, амаки, соқол олишга келдингизми? — сўради Азим сартарошнинг ўғли мийиғида кулиб турган қарияга бошдан-оёқ разм соларкан.\n— Азимбой бўшадиларми? — ўрнидан туриб, сартарошхонанинг ичкарисига киришга шайланди у.\n— Амаки, сартарошхонага келаётган бўлсангиз ҳам мундоқ ўзингизга қараб, ювиниб келсангиз бўлмайдими? — ижирғаниб гапирди ўн беш ёшли ўспирин чолнинг исқирт уст-бошидан кўз узмай.\nБундай гапларни эшитавериб, эти қотиб кетган Нурмат чолнинг бир туки ҳам қилт этмади. Йигитчага бир қараб қўйди-ю индамади. Музей хўжайини мажбур қилмаганида сартарошхонага келиб ўтирмасди. «Шаҳар чеккасидаги кичкинагина музей бўлса ҳам бу ерга сайёҳлар кўп қадам ранжида қилади. Нурмат ака, ўзингизга қараб юринг. Ҳозирги замон одамлари фақат директорнинг эмас, балки қоровулнинг эгнига ҳам эътибор қилади», деб қўлига бир боғлам пул қистирганида унинг раъйини қандай қайтаради. Бахтига музей хўжайини савобталаб чиқиб қолди. Бошпанасиз экан, деб дарҳол бино орқасидаги бир эски ҳужрани бўшатиб, унга шароит ҳам қилиб берди. Шунча яхшилик қилганига қарамай, Нурмат чол бундай савобталаб одамни ёқтирмайди.\nСочини калталатиб, соқолини олиб чиққан қария сал одамбашара бўлиб қолди. Янги уст-бош олишга мўлжалланган чўнтагидаги пулларни силаб қўяр экан, томоғи қилт-қилт қилар, лекин иложсиз эди, ахир директорга сўз берган. Ҳозир бир қултум ичса, кейин ўзини тўхтатолмай, пулнинг барини ичиб қўйиши мумкин. «Бир қултум, атиги бир қултум ичаман, бошқа ичмайман», дея ўйлади у. «Эчкининг қасами сомонхонагача», деганларидай, Нурмат чол ҳам ўзига берган ваъдаларини унутди. Чайқалиб-чайқалиб ҳужрага қайтди. Бирдан кўзи бурчакдаги ҳайкалга тушди. Тўзғиган жингалак сочлар, йиртилган кўйлак, нозик қўллар унга ғоят таниш туйилди. Ҳайкалга тикилиб туриб, Рисолатни эслади. «Қандай қиз эди-я! Фариштанинг ўзгинаси. Қанча қизларни учратдим, бироқ уларнинг ҳеч бири унинг тирноғига баробар бўлолмасди», деган ўй ўтди хаёлидан. У уч марта уйланиб ҳам кўрди. Бирорта хотин тайини йўқ эрга чидолмади. Мана, бугун у ёлғиз. Ўт тушсин барига! Шундай бўлишига Рисолатнинг ўзи айбдор, агар индамай гапларига кўнганида унга уйланарди. Қишлоқда қолган, бундай саёқ юрмаган бўларди. Уни деб қишлоққа отаси ўлса ҳам қайтолмади. Бироқ Рисолат: «Сен итга теккандан кўра, ўлганим афзал!» деди-ю, ўзини осиб қўйди. Аммо нима бўлган тақдирда ҳам у анави латта Муҳаммадга эмас, унга насиб қилди-ку! У ўрнидан туриб, худди телбадай кулди ва ҳайкалга секин яқинлашди. Кутилмаганда ҳайкалнинг нозик қўллари уни шафқатсизларча бўға бошлади. Нурмат чол эса жон талвасасида номуси топталган ожиз қизнинг титраб: «Мен ўламан, лекин сени ўз қўлларим билан бўғиб ўлдириш учун, барибир, қайтиб келаман», деган сўзларини эслади. Кўзларидан ёш оқаётган сархуш чолнинг кайфи тарқади. Унинг сўнгги сўзлари «Рисолат, мени кечир!» деган жумла бўлди, бироқ тош ҳайкал унинг таваллосини эшитмади…\nBo'lishamiz:TwitterFacebookGoogleLike this:Like Loading...\tThis entry was posted in Hayot ko'zgusi. Bookmark the permalink.\t← Тошкент вилоятидаги дам олиш масканларига чиқинди ташлаган 100 дан ошиқ шахс жазоланди


Ўтган ҳафта мобайнида Ўзбекистон ҳудудида содир бўлган ёнғинлар натижасида 2 киши ҳалок бўлди\nЎтган ҳафта мобайнида Ўзбекистон ҳудудида 276та ёнғин қайд этилди, деб хабар берди Ўзбекистон Республикаси Ички ишлар вазирлиги.\nТурли сабабларга кўра содир бўлган ёнғинларда 3 нафар фуқаро тан жароҳатлари олишган ва 2 нафар фуқаро ҳалок бўлган.\nУшбу ёнғинларда 1 млрд. 302 млн. сўмдан ортиқ қурилиш конструкциялари ва 1 млрд. 33 млн. сўмга яқин моддий бойликлар ёнғиндан сақлаб қолинган.\nТошкент вилояти Паркент туманида яшовчи фуқаро О.Олимовнинг уйида ёш болаларнинг шўхлиги оқибатида ёнғин содир бўлиб, уйнинг 70 кв. метр майдонда томи, шифт қисми ва уй жиҳозлари ёниб зарарланган.\nХоразм вилояти Хонқа туманида яшовчи фуқаро А.Бахтиёровнинг уйида очиқ оловдан фойдаланишда эҳтиётсизлик оқибатида ёнғин содир бўлиб, уйнинг 85 кв. метр майдонда том қисми ва ғамлаб қўйилган хашак ёниб зарарланган.\nБухоро вилояти Шофиркон туманида яшовчи фуқаро Н.Анваровнинг уйида электр симларнинг қисқа туташуви натижасида ёнғин содир бўлиб, уйнинг 100 кв. метр майдонда томи, шифт қисми ва уй-жиҳозлари ёниб зарарланган.


23 октябр 2021, Тошкент вақти: 16:31\nАҚШ президенти Барак Обама ҳукуматларни ўз диққатини иқтисодни барқарорлаштиришга қаратишга ундади.\nИкки кун давом этган саммит якунида қабул қилинган декларацияда айтилишича, жаҳоннинг қудратли давлатлари истеъмолчилар талабини юқори даражада ушлаб туриш билан бир қаторда 2013 йилга қадар давлат бюджетидаги камомадни кескин қисқартиришга келишиб олганлар.\nҚудратли давлатлар етакчиларининг Канадада бўлиб ўтган саммитида асосий эътибор иқтисодий масалаларга қаратилди.\nКатта йигирмаликка кирувчи энг бадавлат ва ривожланган давлат раҳбарлари саммитидан сўнг қабул қилинган якуний декларацияда нафақат давлат бюджетидаги камомадни қисқартириш, балки 2016 йилгача давлат қарзларини ҳам “барқарорлаштириш” борасида келишуга эришилгани қайд этилди.\nАйни пайтда қудратли давлат етакчилари иқтисодни жонлаштиришга қаратилган дастурлар, яъни ҳукуматлар томонидан кўрилаётган фавқулодда ёрдам дастурларини давом эттириш ва амалга оширишга келишиб олдилар. Айнан ҳукуматлар томонидан жорий этилаётган фавқулодда ёрдам дастурлари кўпгина давлат раҳбарларининг ўзаро тортишувларига сабаб бўлаётган эди.\nАҚШ президенти Барак Обама бор диққат-эътиборни бюджет камомадини қисқартириш масаласига қаратиш иқтисодни жонлантириш юзасидан қилинган уринишларга путур етказиши ҳамда жаҳон иқтисодини қайта жар ёқасига етаклаши хусусида огоҳлантирди. Обама фикрича, ҳозирга пайтда асосий эътибор иқтисодни барқарорлаштириш борасида қилинаётган дастур ва ҳаракатларга қаратилиши лозим.\nБироқ Европа давлатлари таъкидича, Европада юзага чиққан қарз билан боғлиқ можаро ва давлат бюджетидаги камомад иқтисоднинг ўсишига тўсиқ яратмоқда ва Грециядаги каби бўҳроннинг яна қайтарилишини олдини олиш мақсадида бу каби муаммолар ҳозирданоқ ҳал этилиши лозим.\nКатта йигирмалик етакчилари, шунингдек иқтисоди тараққий этаётган айрим давлатларни ўз валюталари учун эркин алмашинув шароити яратиб беришга чақирдилар. Мазкур чақириқда Хитой тилга олинмаган бўлсада, ушбу баёнотнинг айнан бир неча йилдан буён ўз пул бирлиги юан қийматини атайлаб паст даражада ушлаб келаëтган Хитой ҳукуматига тегишли экани айтилмоқда.\nКанададаги саммит чоғида Хитойга қилинган босим самара берган кўринади. Душанба куни Хитой Марказий банки юан курсини АҚШ долларига нисбатан сўнгги йиллар давомида энг юқори курсда қилиб белгилади.\nБундан бир оз аввал АҚШ президенти Барак Обама ҳам расмий Пекинни юан курсини мустаҳкамлашга чақирган эди.\nКанададаги саммитда иқтисодий масалалардан ташқари Шимолий Корея ва Эрон ядровий дастури атрфидаги вазият ҳам муҳокама қилинди.\nХусусан, АҚШ президенти Барак Обама хитойлик ҳамкасби Ху Цзинтаони жорий йилнинг март ойида Жанубий Кореяга тегишли ҳарбий кеманинг Сариқ денгизда чўктирилишида Шимолий Кореянинг қўли борлигини тан олишга ундади.\nМазкур ҳолат юзасидан ўтказилган халқаро тергов натижасида, Жанубий Кореяга тегишли Чхонан ҳарбий кемасининг 26 март куни Шимолий Корея отган торпедодан чўккани аниқланди. Хитой эса халқаро тергов хулосаларини тан олишдан бош тортиб келмоқда.


МИБ доим ҳақми?\nҚарздорни дарров тармоқдан узиб қўйишдан олдин…\nМажбурий ижро бюроси фаолияти туфайли айни пайтда коммунал хизматлар тўловлари ўз вақтида ва тўлиқ ундирилиб, истеъмолчилар қарздорлиги камайишига эришилмоқда. Бу яхши албатта. Энди фуқаролар бу масалага янада масъулият билан қарай бошласа-да, тўлов интизоми деган тушунча ҳаммада ҳам тўлиқ шаклланмаяпти.\nИстеъмолчилар ҳуқуқларини ҳимоя қилиш жамиятлари Федерацияси берган маълумотларга кўра, бугунги кунда аҳолидан энг кўп мурожаат тушаётган соҳалардан бири газ таъминоти билан боғлиқ. У умумий мурожаатларнинг қарийб 21 фоизини ташкил этади. Унда фуқаролар, асосан, босимнинг пастлиги, асоссиз қарздорлик бўйича шикоят қилади. Шу билан бирга, мажбурий ижро бюроси ходимларининг ноқонуний хатти-ҳаракатлари бўйича ҳам арзлар мавжуд экан.\n— Амалдаги тартиб-қоидага кўра, ушбу идора ходимлари қарздорлиги мавжуд хонадонга энергия ресурсидан фойдаланишни чеклаш (тармоқдан узиш) дан олдин, фуқарога огоҳлантириш хати бериши шарт, — дейди Ўзбекистон истеъмолчилар ҳуқуқларини ҳимоя қилиш жамиятлари федерацияси раиси ўринбосари Иномжон Тоғаев. — Истеъмолчи қарзини ўз ихтиёри билан бартараф этиши учун беш кун муддат белгиланган. Аммо бу қоида ҳар доим ҳам ишламайди. Тармоқдан ёппасига узиб қўйиш ҳоллари учрайди. Савол туғилади, нега?\nМаълумки, қайта тармоққа улангандан кейин истеъмолчи энг кам ойлик иш ҳақининг икки баробари миқдорида жарима ҳам тўлайди. Мазкур сумма эса, ўз навбатида, МИБ ҳисобига тушади. Шу нуқтаи назардан олиб қараганда, ҳозирги вақтда мана шу огоҳлантириш муддатига амал қилинмаяпти.\nЖумладан, Қорақалпоғистон Республикаси Тўрткўл туманида шундай ҳолат юз берган. Туман мажбурий ижро бюроси ходимлари фуқаронинг уйига якшанба куни келиб, ундаги табиий газдан мавжуд 415 минг сўм қарздорлик сабабли огоҳлантиришсиз тармоқдан узган. Ваҳоланки, хонадон соҳиби пластик картасидан тўловни амалга оширмоқчи бўлганда, идора ходимлари уни қабул қилишдан бош тортган. Хонадон соҳибига пулни кассага тўлашини айтган. Шу тариқа, истеъмолчи тармоқдан узилган. Эртаси куни фуқаро ҳам мавжуд қарзини, ҳам қўшимча жаримани тўлагач, тармоққа қайта уланди.\nМазкур воқеадан сўнг, фуқаро федерациянинг 1091 қисқа рақамли «Ишонч телефони»га қўнғироқ қилиб, мазкур ҳолат юзасидан шикоят қилди. У МИБ ходимлари хатти-ҳаракати қонуний ёки қонунга хилоф эканини билмоқчи бўлди. Масала юзасидан федерация мутахассислари тартиб аслида қандай бўлиши лозимлиги хусусида ҳуқуқий маслаҳат берди.\nҚонуний томонларини билиб олгач, фуқаро туман МИБга расман мурожаат этади. Бироқ ушбу вазиятда мутасаддилар унинг ноҳақлиги, тўловни ўз вақтида амалга оширмагани боис газ тармоғидан асосли равишда узиб қўйилганини уқтиради. Шундан кейин фуқаро Қорақалпоғистон Республикаси МИБга, юқори турувчи органга ариза йўллайди. Аммо ариза қайтиб қуйи идорага — туман МИБга келиб тушади ва фуқарога юқоридаги каби яна юмалоқ-ёстиқ қилиб жавоб қайтарилади.\nОхири Федерациянинг бевосита аралашуви туфайли, яъни республика мажбурий ижро бюросига расмий хат йўллаб, қонунчилик талаблари бузилгани кўрсатилгандан сўнг, фуқаронинг тўлаган жарима миқдори қайтариб берилди. Ундан узр сўралиб, қонунбузилишига йўл қўйган МИБ ходимига тегишли чора кўрилди.\nЁМОНЛИК ЙЎЛИНИ ТЎСИБ, ЯХШИЛИК ТАРҚАТАЙЛИК...\n🕔20:45, 22.08.2019 ✔57\nСалон тўла одам. Автобус чайқалиб-чайқалиб кетяпти. Гоҳ ўнгга, гоҳ чапга оғади, бир тормоз қаттиқ босилади, бир газ... Шофёр тинмай сўкинади. Бировларнинг онаси ҳам, синглиси ҳам, қизи ҳам қолмади...\nВАЛЮТА АЙИРБОШЛАШ ВА АҚШ ДОЛЛАРИ НАРХИ\n🕔20:43, 22.08.2019 ✔39\nБарча масалага ойдинлик киритилди\n«БУХОРИЙЛАРДАН ЁМОНЛИК ЧИҚҚАН ЭМАС»\n🕔23:18, 15.08.2019 ✔53\nЖорий йилда етти мингдан ортиқ юртдошларимиз муборак Ҳаж амалларини бажаришга муваффақ бўлишди.\n✔ 57 🕔 20:45, 22.08.2019\n✔ 39 🕔 20:43, 22.08.2019\n✔ 53 🕔 23:18, 15.08.2019\nТадбиркорларга яна эркинлик, ҳокимларга эса тақиқ\nХусусий мулкни ҳимоя қилиш ва мулкдорлар ҳуқуқларининг кафолатларини кучайтириш, тадбиркорлик ташаббусларини қўллаб-қувватлаш борасидаги ишларни ташкил қилиш тизимини тубдан такомиллаштириш бўйича қўшимча чора-тадбирлар, шунингдек, тадбиркорлик субъектларининг молиявий ресурслар ва ишлаб чиқариш инфратузилмасидан фойдаланиш имкониятларини кенгайтириш тўғрисида Президент Фармони қабул қилинди.\n✔ 46 🕔 23:15, 15.08.2019\nЎЗБЕКНИНГ ТЎЙИ қандай бўлиши керак?\nКуз ва қиш ойлари тўй-тўлқинлар, ҳар хил тадбирлар мавсуми ҳисобланади. Айниқса куз – пишиқчилик ва серобчилик палласи бундай саъй-харакатлар авжга чиқади. Топганинг тўйларга буюрсин, дея яхши ниятда қилинган дуолар ижобат бўлади.\n✔ 77 🕔 20:36, 08.08.2019